Orang utan gatal ‘raba’ pengunjung wanita
Oleh KOSMO!

26 Ogos 2022, 7:30 pm
BANGKOK – Seekor orang utan menjadi tular apabila rakaman foto memaparkan dia cuba memegang payudara seorang pengunjung wanita dimuat naik di media sosial, lapor akhbar New York Post semalam.
Pelancong wanita,  Angel Orangelor berkunjung ke Safari World di ibu negara Thailand, Bangkok pada 10 Ogos lalu.
Dia meminta rakannya untuk merakam  gambar bersama orang utan jantan itu sebelum tangan haiwan itu ‘merayap’ pada  bahagian dadanya.
Orang utan itu seperti menyedari tindakan tidak sopan itu apabila melemparkan senyuman nakal, mencium pipi wanita itu dan disambut gelak tawa oleh Orangelor.
“Orang utan itu hanya cuba menunjukkan kasih sayang kepada saya. Ia kelihatan sangat comel dan sangat mesra.
“Rakan-rakan saya fikir ia lucu. Kami mempunyai ikatan yang sebenar,” kata  Orangelor secara berjenaka .

Bangkok Safari World membenarkan pelawat bergambar dengan orang utan di situ dan mengatakan, orang utan berkait rapat dengan manusia kerana mempunyai 97 peratus genetik yang sama. – Agensi


Mr. Malaysia platform terbaik cungkil bakat
Oleh MUHAMMAD ZUHAILY BADLISHAH

26 Ogos 2022, 6:46 pm
KUALA LUMPUR – Kejohanan Bina Badan Mr. Malaysia di Alor Setar, Kedah yang akan membuka tirainya esok menjadi medan terbaik untuk mencari bakat baharu mewakili negara ke pentas antarabangsa termasuk Sukan Sea Kemboja 2023.
Setiausaha Eksekutif Persekutuan Bina Badan Malaysia (MBBF), Nor Mohd. Riduan Anan berkata, seramai 158 peserta mengambil bahagian biarpun selepas dua tahun tidak dapat dianjurkan berikutan pandemik Covid-19.
Menurutnya, sukan bina badan di Malaysia tidak pernah ketandusan atlet hebat seperti Sazali Samad serta Mohd. Syarul Azman Mahen Abdullah yang memenangi pingat emas pada Sukan SEA Hanoi tahun ini.
“Apabila menyertai mana-mana kejohanan antarabangsa sama ada di kejohanan dunia, Asia atau Sukan Sea, atlet bina badan negara sering meraih pingat emas. Kita juga raih dua emas sewaktu Kejohanan Asia bulan lalu.
“Penganjuran Mr. Malaysia adalah peluang kita untuk mencari atlet berbakat yang boleh diketengahkan ke peringkat lebih tinggi termasuk di Sukan Sea Kemboja tahun depan yang sekali lagi menawarkan acara bina badan.
“Kita harus memanfaatkan peluang ini kerana bukan mudah untuk sukan bina badan dipertandingkan pada temasya sukan dwitahunan seperti Sukan SEA.

“Masih tidak pasti berapa kategori yang akan dipertandingkan oleh tuan rumah tetapi diharap ia dapat menyamai 10 kategori seperti di Hanoi,” katanya.
Sementara itu, Presiden Persatuan Bina Badan Kedah Darulaman (PBBKD), Datuk Mohd. Zayad Md. Ismail berkata, ini adalah kali pertama Mr. Malaysia dianjurkan di Kedah dengan menjadikan Hotel Grand Alora sebagai venue rasmi.
“Kami sudah mengambi inisiatif untuk menganjurkan Mr. Malaysia sejak 2018. Sepatutnya kamimenjadi tuan rumah pada 2020 selepas edisi terakhir di Sabah pada 2019.
“Namun, negara berdepan Covid-19 menyebabkan Mr. Malaysia tertangguh selama dua tahun. Mungkin itulah jumlah penyertaan untuk merebut kejuaraan Mr. Malaysia kali ini sangat menggalakkan,” jelasnya. – KOSMO! ONLINE


Malaysia sokong usaha OPEC+ kekalkan kestabilan harga minyak mentah
Oleh AMREE AHMAD

26 Ogos 2022, 6:21 pm
PUTRAJAYA – Malaysia selaku negara anggota OPEC+ melahirkan sokongan ke atas usaha produktif kumpulan itu bagi mengekalkan kestabilan pasaran harga minyak mentah sejagat.
Perkara tersebut disuarakan oleh Menteri di Jabatan Perdana Menteri (Ekonomi), Datuk Seri Mustapa Mohamed sebagai mengulas isu situasi trend ketidaktentuan harga bahan bakar itu.
Mustapa menerusi satu kenyataan berkata, harga komoditi itu di pasaran antarabangsa masih belum stabil terutama susulan daripada pemulihan semula pasca pandemik Covid-19.
“Begitu juga tekanan inflasi yang meningkat dan kebimbangan kekurangan bekalan makanan, cabaran geopolitik dan perubahan iklim yang menjejaskan petunjuk ekonomi utama,” jelasnya hari ini.
Mengulas lanjut, Mustapa berkata, berdasarkan tinjauan prospek jangka panjang yang tidak menentu, Malaysia kekal berpendirian teguh terhadap komitmen bagi menyokong usaha OPEC+.
“Kelompok ini memiliki mekanisme yang mantap dalam mendepani cabaran pasaran termasuk sistem penyelarasan pengeluaran minyak dan terbukti pernah efektif sebelum ini,” jelas beliau.- KOSMO! ONLINE


NASA kagum temui bulan paling kecil di hujung sistem suria
Oleh KOSMO!

26 Ogos 2022, 6:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) menyatakan bahawa saintis-saintisnya menemui ‘bulan mini’ yang dikesan mengorbit sebuah asteroid di pinggir sistem suria, lapor akhbar Daily Star semalam.
Batu satelit berdiameter kira-kira lima kilometer (km) itu ditemui mengorbit sebuah asteroid kecil berhampiran planet Musytari bernama Polymele.
Saiz Polymele adalah sekitar 27 kilometer dan jika objek yang mengorbitnya itu disahkan sebagai satelit, ia akan menjadi salah satu bulan paling kecil pernah ditemui.
Bulan itu ditemui oleh pasukan NASA yang menjalankan misi Lucy dengan menghantar sebuah kapal angkasa penjelajah lepas ke pinggir sistem suria untuk mengumpul data mengenai beberapa asteroid Trojan yang merupakan dua gugusan batu besar terletak di orbit Musytari.
“Pada 27 Mac lalu, pasukan sains Lucy mendapati bahawa sasaran asteroid Trojan terkecil, Polymele, mempunyai satelitnya sendiri,” demikian kenyataan agensi itu.
Ketika ditemui, asteroid berkenaan berada di hadapan bintang jauh yang membolehkan penyelidik mengkaji dengan tepat saiz batu angkasa terbabit.

Mereka memerhati sejauh mana cahaya bintang itu disekat oleh asteroid tersebut. Ketika berbuat demikian, mereka melihat kelibat yang lebih kecil melepasi Polymele.
Batu satelit dan asteroid pusatnya itu terletak sejauh kira-kira 200 kilometer. – Agensi


Tak sangka adik mati ditekup kekasih
Oleh MOHD YUNUS YAKKUB

26 Ogos 2022, 5:59 pm
KLANG – Seorang wanita langsung tidak menyangka kehadiran sebuah ambulans berhampiran rumahnya adalah bagi mengangkat mayat adiknya yang mati dibunuh dalam kejadian di Kampung Pandan di sini, Rabu lalu.
Dalam kejadian kira-kira pukul 7.18 malam itu, mangsa berusia 24 tahun yang merupakan kerani sebuah syarikat swasta di Damansara, Kuala Lumpur itu ditekup mukanya sehingga mati oleh kekasihnya sendiri berusia 19 tahun.
Kakak mangsa berusia 30an yang enggan dikenali memaklumkan dia pada mulanya menyangka kehadiran ambulans kira-kira 9.30 malam itu adalah untuk mengambil individu yang dijangkiti Covid-19.
Katanya, bagaimanapun sangkaannya itu meleset apabila terdapat sebuah kenderaan forensik polis turut hadir di kawasan perumahannya.
“Saya terkejut apabila dimaklumkan ada individu yang meninggal dengan orang itu adalah adik saya.
“Masa kejadian saya berada di rumah saudara yang berderetan dengan rumah diduduki adik. Saya juga memang tidak mendengar langsung sebarang bunyi bising,” katanya ketika ditemui Kosmo! di sini hari ini.

Semasa kejadian berlaku, mangsa tinggal berseorangan dalam rumah tersebut dan kediaman itu mempunyai dua bilik. Selain itu, terdapat kira-kira tiga laluan boleh digunakan untuk ke rumah mangsa.
Jelas wanita itu, dia menafikan khabar angin bahawa adiknya dirogol kerana semasa mayatnya ditemui berada dalam keadaan lengkap berpakaian.
Sementara itu, Ketua Polis Daerah Klang Selatan, Asisten Komisioner Cha Hoong Fong dalam kenyataannya berkata, suspek sempat menghubungi rakannya menerusi panggilan video aplikasi WhatsApp kira-kira pukul 7.18 malam bagi meminta bantuan mengambilnya di lokasi tersebut selepas menekup muka kekasihnya dengan bantal.
Bagaimanapun, rakan suspek telah membuat laporan polis untuk tindakan selanjutnya.
“Suspek ditangkap kira-kira pukul 9.20 malam hari kejadian di tepi jalan berhampiran lokasi kejadian dipercayai ketika cuba melarikan diri.
“Hasil siasatan mendapati punca kejadian adalah disebabkan mangsa ingin memutuskan hubungan dengan suspek,” katanya.
Hoong Fong menegaskan suspek kini direman selama tujuh hari sehingga 31 Ogos depan dan kes disiasat mengikut Seksyen 302 Kanun Keseksaan.-KOSMO! ONLINE


Eva menang, layak ke Festival Filem Cannes
Oleh HANISAH SELAMAT

26 Ogos 2022, 6:05 pm
PETALING JAYA – Filem terbitan produksi tempatan, Eva mencipta sejarah sebagai filem pertama tanah air yang menjadi pemenang bulanan kategori thriller dan suspens anjuran Festival Filem Cannes 2023.
Eva arahan sutradara wanita, Suhaiza Aziz mengenepikan dua pencabar lain bagi kategori Julai tahun ini, Deadline terbitan Emiriah Arab Bersatu dan Ivy (Jerman).
Kemenangan tersebut sekali gus melayakkan Eva dicalonkan untuk bersaing bagi merebut trofi anugerah Filem Terbaik Kategori Thriller dan Suspen, selain ditayangkan pada Festival Filem Cannes yang dijadualkan Mei tahun depan.
Suhaiza berkata, pengiktirafan yang diraih pada acara tersebut didedikasikan kepada negara serta semua karyawan dunia perfileman tempatan.
“Saya tidak menyangka sama sekali filem Eva akan menang kerana mendapat saingan yang bukan calang-calang daripada filem terbitan Emiriah Arab Bersatu dan Jerman.
“Apabila tiba-tiba produser, Diyana Ismail, tunjuk poster yang Eva tercalon, kami semua terkejut.

“Tak sangka kami boleh ‘terbang’ sejauh ini. Tambahan lagi, ini adalah karya pertama saya sebagai pengarah.
“Ketika itu walaupun baharu tercalon, apabila nampak nama Malaysia, kami berasa bangga membawa nama negara,” katanya kepada KOSMO! Online.
Menurut Suhaiza, kemenangan itu bukan sahaja menjadi pemangkin menghasilkan karya terbaik, malah menjadi titik permulaan bagi mendalami lagi ilmu pengarahan.
Pada masa sama, wanita yang terbabit dalam dunia pengarahan sejak belasan tahun lalu berharap filemnya itu dapat mengulang kejayaan di penganjuran festival sana musim depan.
“Menang atau kalah adat pertandingan. Jika diberi peluang, saya akan terus membuat karya berkualiti dan memperbaiki kualiti pengarahan.
“Kejayaan filem ini diharap dapat memberi inspirasi kepada pengarah muda, terutama wanita. Saya berharap industri juga membuka ruang kepada pengarah muda untuk menggilap bakat serta kreativiti mereka,” katanya.
Filem terbitan D Alpha Legacy Sdn Bhd (M) itu membariskan pelakon seperti Nadia Aqila , Nadia Brian dan Shamsul Danish, selain Datuk Jalaludin Hassan , Tony Eusoff , Hasnol Rahmat , Sheera Iskandar , Jay Iswazir , Azrel Ismail , Zain Ruffedge , Isma Daniel dan Aleeza Kassim.
Karya berkenaan mengisahkan Eva, Amy dan Mike yang juga orang sama terperangkap dalam satu tubuh disebabkan trauma dialami sejak kanak-kanak.
Eva mempunyai seorang anak lelaki yang cuba memahami keadaannya dan kakaknya, Elly dapat bergelar peguam namun masih berdepan masalah kecelaruan personaliti.
Keadaan dirinya terus bertukar-tukar setiap masa iaitu berubah menjadi Amy, seorang pakar forensik dan Mike, pembunuh. – KOSMO! ONLINE


Ketiadaan Najib tidak jejas peluang BN menang PRU-15
Oleh ROSMIZAN RESDI

26 Ogos 2022, 6:51 pm
KOTA BHARU – Ketiadaan bekas Presiden UMNO, Datuk Seri Najib Tun Razak dilihat tidak akan menjejaskan peluang Barisan Nasional (BN) dalam Pilihan Raya Umum Ke-15 (PRU15) untuk kembali memerintah negara.
Pengerusi Badan Perhubungan UMNO Kelantan, Datuk Ahmad Jazlan Yaakub berkata, beliau mengakui agak terkesan dengan situasi ketika ini, namun perjuangan parti tidak akan terhenti dan akan diteruskan bagi mencapai matlamat untuk memenangi PRU-15 nanti.
Menurutnya, paling penting ketika ini adalah untuk mendapat keyakinan daripada rakyat bahawa BN adalah parti terbaik untuk memerintah negara.
“Keadaan ketika ini (ketiadaan Najib) bukan segala-galanya kerana masih ramai lagi yang berdiam diri dan rakyat lebih tahu.
“Oleh itu, saya yakin ia akan memberi peluang kepada BN untuk menang pada PRU-15 nanti. Peti undi ini akan menterjemahkan semuanya nanti,” katanya selepas merasmikan Jelajah Mini Karnival Keluarga Malaysia Felcra Berhad 2022 di Kampung Padang Limau, Bukit Bakar di sini hari ini.
Dalam perkembangan sama, Ahmad Jazlan yang juga Ahli Parlimen Machang berkata, beliau agak terkilan apabila UMNO hilang seorang pemimpin berpengaruh yang mampu membantu kemenangan pada PRU-15 nanti.

“Kita telah kehilangan tempat rujukan kerana kerja-kerja parti perlu dipandu dan perlu ada nasihat daripada orang yang lebih berpengalaman.
“Bagaimanapun, kita masih mempunyai Presiden, Timbalan Presiden dan tiga Naib Presiden yang berpengalaman luas dalam pentadbiran negara,” katanya. – KOSMO! ONLINE


AS bubar kementerian kawal berita palsu
Oleh KOSMO!

26 Ogos 2022, 7:00 pm
WASHINGTON – Jabatan Keselamatan Dalam Negeri Amerika Syarikat (AS) mengesahkan telah menutup Lembaga Tadbir Urus Berita Palsu selepas diluluskan oleh panel semakan, lapor laman berita RT semalam.
Panel berkenaan bersidang lebih sebulan sebelum mencapai kata sepakat untuk menamatkan operasi kementerian tersebut berikutan kecaman meluas terhadap projek berkenaan.
Setiausaha Keselamatan Dalam Negeri  (DHS), Alejandro Mayorkas secara rasmi mengumumkan penamatan Lembaga Tadbir Urus Berita Palsu dan membatalkan piagamnya.
Laporan akhir jawatankuasa itu mengesahkan bahawa tidak ada keperluan untuk lembaga berita tidak sahih dengan alasan agensi itu gagal mencapai misi penubuhannya.
Sebaliknya, adalah menjadi tugas DHS untuk menangani aliran ancaman berita palsu yang boleh menjejaskan keselamatan tanah air.
DHS juga melihat keperluan untuk bercakap kepada orang ramai dalam bahasa yang mudah difahami dan menekankan kepentingan kebenaran dalam berita.

Ditulis bersama oleh bekas timbalan peguam negara, Jamie Gorelick, laporan itu juga menyalahkan penggunaan istilah ‘disinformasi’ atau maklumat tidak tepat yang mendorong imaginasi orang ramai mengenai jabatan tersebut.
“Kerja sebenar jabatan ini telah digembar-gemburkan sedangkan ia hanyalah satu pekerjaan mudah.
“Pada akhirnya, jabatan ini tidak mempunyai ‘pen merah’ untuk membetulkan segala-galanya di dunia yang tidak benar,” jelas Chertoff.
Dilancarkan pada April lalu, Lembaga Tadbir Urus Berita Palsu mendapat kecaman serta-merta daripada aktivis kebebasan awam dan penyokong kebebasan bersuara. – Agensi


[VIDEO] Mabuk punca adik rosakkan kereta abang sendiri
26 Ogos 2022, 6:38 pm
KUALA LUMPUR – Seorang lelaki yang disyaki berada dalam keadaan mabuk bertindak merosakkan kereta milik abang sendiri yang diparkir di kawasan Flat Sri Perak, Sentul dekat sini kelmarin.
Ketua Polis Daerah Sentul, Asisten Komisioner Beh Eng Lai berkata, pihak polis menerima aduan daripada seorang lelaki tempatan semalam berhubung insiden cermin kereta miliknya telah dipecahkan.
“Siasatan pihak polis mendapati kejadian tersebut berlaku sekitar pukul 5.17 petang kelmarin yang mana ia dilakukan oleh adik pengadu sendiri yang berada dalam keadaan mabuk.
“Suspek yang berumur 24 tahun bertindak memecahkan cermin kereta dengan membaling objek dipercayai batu,” ujarnya dalam kenyataan hari ini.
Menurutnya, suspek juga merosakkan pemegang pintu kereta dan mencabut bilah penggelap cermin (wiper) hadapan kereta tersebut.
Jelas beliau, pihak polis sedang berusaha mengesan suspek yang disyaki telah melarikan diri selepas insiden tersebut.

Katanya, kes disiasat dibawah Seksyen 427 Kanun Keseksaan kerana melakukan perbuatan khianat. – KOSMO! ONLINE


Gara-gara pemandu lupa kata laluan komputer tablet, tren lewat 23 minit
Oleh KOSMO!

26 Ogos 2022, 6:30 pm
TOKYO – Sebuah syarikat di Jepun mengeluarkan permohonan maaf kerana kereta apinya lewat 23 minit gara-gara seorang pemandu yang terlupa kata laluan untuk membuka komputer tablet miliknya, lapor akhbar Japan Today semalam.
Pada Jun lalu, JR East mendigitalkan jadual waktu yang dikeluarkan bagi melatih pemandu kereta api dengan memberi mereka tablet. Komputer itu memaparkan masa ketibaan dan berlepas yang boleh dikemas kini secara automatik.
Seorang pemandu meninggalkan Stesen Koriyama pukul 6.18 petang (waktu tempatan) pada 20 Ogos lalu. Setelah tiga minit berlepas, dia cuba menyemak jadual menggunakan tabletnya.
Bagaimanapun, percubaannya untuk membuka tablet itu gagal kerana dia terlupa kata laluannya.
Kelewatan berlaku kerana pemandu itu perlu menyemak jadual waktu berulang kali semasa berhenti di stesen Asakanagamori dan Yayagawa sepanjang perjalanan kereta api itu untuk ke destinasi akhir.
Pemandu itu mengambil keseluruhan masa 23 minit untuk memeriksa jadual sebelum tiba di Mito. Kira-kira 60 penumpang dikatakan terjejas oleh kelewatan itu.

Menurut laporan, pemandu kereta api diberikan berbilang tablet untuk tugasan yang berbeza. Dalam kes ini, pemandu itu kehilangan akses tablet jadual waktu.
Seorang wakil syarikat tersebut berkata, mereka akan memberi lebih banyak panduan kepada pemandu tentang kaedah mengingati kata laluan.
Penyelesaian yang lebih mudah adalah dengan melumpuhkan kata laluan tablet kerana jadual bukan maklumat yang perlu dibimbangkan jika jatuh ke tangan orang yang salah. – Agensi


Bentang bajet awal perkara biasa – Ismail Sabri
Oleh SITI A'ISYAH SUKAIMI

26 Ogos 2022, 6:11 pm
KUALA LUMPUR – Pembentangan bajet diawalkan dari tarikh sepatutnya adalah perkara biasa malah, ia pernah dilakukan sewaktu kepimpinan bekas Perdana Menteri, Tun Abdullah Ahmad Badawi.
Perdana Menteri, Datuk Seri Ismail Sabri Yaakob berkata, sehubungan itu, tarikh pembentangan Bajet 2023 perlu menunggu pengumuman Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar.
“Ia perkara biasa (pembentangan awal). Memang dahulu zaman Tun Abdullah buat bulan September.
“Tunggu pengumuman menteri undang-undang,” katanya ketika ditanya laporan berhubung pembentangan Bajet 2023 di Dewan Rakyat yang dijadualkan pada 28 Oktober depan kini diawalkan pada 7 Oktober.
Memetik laporan sebuah media, perubahan itu dimaklumkan oleh Perdana Menteri dalam Mesyuarat Kabinet berlangsung pada Jumaat.
Laporan itu memetik, keputusan terbaharu itu menyaksikan pembentangan penting itu diawalkan tiga minggu dari tarikh jadual asal, menjadi petunjuk Pilihan Raya Umum Ke-15 (PRU-15) bakal diadakan tidak lama lagi.

Terdahulu, Ismail Sabri melancarkan penganjuran Karnival UDA USHAniaga Keluarga Malaysia di Odeon Walk di sini, bermula hari ini hingga Ahad.
Karnival tersebut anjuran UDA Holdings Berhad (UDA) berlangsung dari Ogos hingga Oktober melibatkan pelbagai tempat dengan sasaran 100 usahawan di setiap lokasi.
Selain Odeon Walk, ia turut berlangsung di Pusat Komersial Tasek Gelugor, Pulau Pinang (16 hingg 18 September), Serambi Teruntum Kuantan, Pahang (23 hingga 25 September), Angsana Ipoh Mall, Perak (30 September hingga 2 Oktober) dan Angsana Johor Bahru Mall, Johor (21 hingga 23 Oktober). -KOSMO! ONLINE


Guru tadika rugi RM9,000 ditipu pinjaman tidak wujud
Oleh ASLIZA MUSA

26 Ogos 2022, 5:29 pm
TELUK INTAN – Gara-gara terdesak mahu membuat pinjaman wang, seorang guru tadika kerugian RM9,000 selepas menjadi mangsa penipuan pinjaman wang tidak wujud, kelmarin.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian bermula selepas wanita berusia 32 tahun itu membuat carian di internet bagi tujuan pinjaman wang.
Katanya, dia kemudian menghubungi sebuah syarikat pinjaman wang yang kemudian bersetuju untuk meluluskan pinjaman sebanyak RM30,000.
“Pengurus syarikat yang dikenali dengan nama Sharon telah meminta wanita itu membuat bayaran bagi proses pinjaman secara berperingkat melalui pindahan wang daripada akaun bank mangsa.
“Pembayaran berjumlah RM9,000 itu membabitkan bayaran proses sebanyak RM750, membersihkan rekod CTOS dan bayaran cukai masing-masing berjumlah RM6,000 dan RM2,250,” katanya di sini hari ini.
Menurutnya, mangsa yang merasakan ada yang tidak kena dengan urusan pinjamannya telah meminta syarikat itu membatalkan pinjaman tersebut.

Bagaimanapun katanya, pihak syarikat telah meminta mangsa membuat pembayaran lagi sebagai syarat membatalkan pinjaman berkenaan.
“Mangsa yang telah kehabisan wang membuat laporan polis di Balai Polis Teluk Intan, semalam. Siasatan lanjut dijalankan mengikut Seksyen 420 Kanun Keseksaan kerana menipu,” katanya. – KOSMO! ONLINE


Mahkamah: Arul Kanda tidak tahu Mohd. Nazlan terlibat
Oleh KOSMO!

26 Ogos 2022, 5:12 pm
KUALA LUMPUR – Bekas Ketua Pegawai Eksekutif (CEO) 1Malaysia Development Berhad (1MDB), Arul Kanda Kandasamy memberitahu Mahkamah Tinggi di sini hari ini bahawa beliau tidak mempunyai pengetahuan peribadi atau pengetahuan secara langsung mengenai penglibatan Datuk Mohd. Nazlan Mohd. Ghazali dalam pemberian pinjaman bernilai RM4.17 bilion daripada Maybank kepada syarikat itu.
Ini kerana, sepanjang Arul Kanda mengendalikan syarikat pelaburan strategik negara itu, beliau hanya berurusan dengan peguam Maybank bernama Dalvin Kaur atau turut dikenali sebagai Molly.
Tambahnya, segala urusan berkaitan pinjaman tersebut akan membabitkan dirinya dengan seorang pegawai Maybank bernama Micheal Oh-Lau yang bertugas di bahagian pinjaman komersial bank itu.
Ketika disoal oleh peguam bela, Tan Sri Muhammad Shafee Abdullah, saksi pendakwaan ke-15 itu memberitahu, beliau mengetahui peguam Kumpulan Maybank ketika itu bernama Nazlan tetapi beliau tidak pernah berhubung secara terus atau berjumpa dengan individu berkenaan.
Mohamad Nazlan merupakan hakim Mahkamah Tinggi yang mendengar dan memutuskan Najib bersalah atas tujuh pertuduhan membabitkan penyelewengan dana RM42 juta milik SRC International Sdn. Bhd. Beliau kini Hakim Mahkamah Rayuan.
Pada 15 Ogos lalu, Mahkamah Persekutuan menolak permohonan Najib untuk memasukkan bukti tambahan membabitkan Mohd Nazlan menerusi rayuan akhir kes penyelewengan dana SRC.

Panel lima hakim Mahkamah Persekutuan dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati tiada kaitan antara jawatan Mohd. Nazlan sebelum ini sebagai Kaunsel dan Setiausaha Syarikat Kumpulan Maybank yang boleh menyebabkan berat sebelah terhadap perayu.
Perbicaraan yang didengar oleh Hakim Mohamed Zaini Mazlan bersambung 2 September ini. – KOSMO! ONLINE


Peruntukan RM9.5 juta urus banjir tahun ini
Oleh ROHANA ISMAIL

26 Ogos 2022, 4:02 pm
PASIR MAS – Kerajaan memperuntukan sebanyak RM9.5 juta kepada Jabatan Kebajikan Masyarakat (JKM) untuk menjalankan kerja-kerja pengurusan banjir yang dijangka akan berlaku di seluruh negara menjelang hujung tahun ini.
Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, daripada keseluruhan peruntukan itu, sebanyak RM1 juta diberikan kepada negeri Kelantan.
Menurutnya, peruntukan itu disalurkan melalui JKM yang diagihkan dalam bentuk makanan, toto dan selimut untuk mangsa yang terjejas banjir.
“Musim monsun ketika ini tidak menentu dan banjir bukan hanya berlaku di Kelantan sebaliknya boleh terjadi di seluruh negara. Kerajaan melalui JKM dan agensi lain sudah bersiap sedia untuk menghadapi banjir tahun ini.
“Selain itu, penglibatan sukarelawan, badan bukan kerajaan (NGO) dan syarikat-syarikat juga akan membantu daripada segenap aspek semasa musibah banjir berlaku nanti,” katanya ketika ditemui pemberita selepas Program Kerjaya Dan Keusahawanan Wanita Sempena Festival Pasir Mas, Jjupo Mata Pasir Mas di Dataran Bandar Baru Pasir Mas di sini hari ini.
Hadir sama, Pengerusi Jawatankuasa Kebajikan, Pembangunan Keluarga Dan Wanita negeri, Datuk Mumtaz Md. Nawi.

Dalam pada itu, Siti Zailah yang juga Ahli Parlimen Rantau Panjang turut merangka plan jangka pendek persiapan menghadapi banjir bagi perkampungan pinggir Sungai Golok yang kini masih lagi dalam pembinaan benteng bagi Projek Pembangunan Lembangan Sungai Bersepadu (PLSB) Sungai Golok.
Katanya, benteng banjir itu dijangka siap sepenuhnya pada tahun 2024 dan persiapan banjir untuk jangka masa pendek perlu dirangka buat sementara waktu.
“Saya telah berbincang dengan pihak Jabatan Pengairan Dan Saliran. Ada dua atau tiga cara teknikal untuk mengatasi banjir di kawasan ini iaitu kawalan pintu air dan pam besar perlu disediakan nanti.
“Sekiranya berlaku takungan air yang besar, pam ini akan berperanan membantu mengimbangi paras air banjir,” katanya. – KOSMO! ONLINE


Teruja melihat latihan perbarisan ATM di ibu negara
Oleh HARRITH HISHAM

26 Ogos 2022, 4:36 pm
PETALING JAYA – Latihan acara perbarisan yang disertai kontinjen daripada Angkatan Tentera Malaysia (ATM) sempena sambutan Hari Kebangsaan 2022 menjadi tumpuan orang ramai yang berada di sekitar ibu negara hari ini.
Menerusi satu klip video yang dimuat naik di laman sosial Muhammad Adam, menunjukkan perarakan tersebut yang sedang berlangsung ketika ini di Dataran Merdeka, Kuala Lumpur.
Berdasarkan video berdurasi kurang seminit itu, orang ramai dilihat teruja dan bersemangat melihat perarakan tersebut setelah dua tahun tidak diadakan secara fizikal ekoran pandemik Covid-19.
Lebih menarik, bukan sahaja pakaian dan senjata turut dibawa pada perbarisan, malah aksi ahli kontinjen melakukan balingan cokmar sentiasa membuatkan ramai bersorak dan memberi sokongan.
Sehubungan itu, rata-rata pengguna laman sosial juga bertambah semangat untuk meraikan Hari Kebangsaan 2022 susulan melihat pararakan kontinjen tentera yang merupakan perwira negara.
“Perarakan ATM buat saya semangat. Bila tengok depan-depan rasa meremang. Sayangnya tahun ini buat di Kuala Lumpur dan bukan di Putrajaya,” kata seorang pengguna.

“Baru latihan dah macam ini. Esok masa hari kejadian mesti lagi menarik. Memang kena pergi,” seloroh Arfa.
Terdahulu, Kosmo! melaporkan ketiga-tiga cabang ATM iaitu Tentera Udara Diraja Malaysia (TUDM), Tentera Darat Malaysia (TDM) dan Tentera Laut Diraja Malaysia (TLDM) akan mula melakukan latihan perbarisan dan penerbangan rendah di sekitar Pahang dan Kuala Lumpur mulai hari ini sehingga 31 Ogos.
Acara sempena Hari Kebangsaan 2022 itu turut melibatkan kontinjen daripada Agensi Penguatkuasaan Maritim Malaysia (APMM) dan Jabatan Bomba dan Penyelamat Malaysia (JBPM). – KOSMO! ONLINE


Wanita bergambar pakai gaun seksi di hadapan Masjid Al-Aqsa
Oleh KOSMO!

26 Ogos 2022, 4:36 pm
BAITULMUQADDIS – Rangkaian Hamas yang memerintah Semenanjung Gaza melancarkan kempen mengecam seorang pelancong Sepanyol yang menyiarkan gambar tidak sopan semasa melawat pekarangan Masjid Al-Aqsa, lapor akhbar Times Of Israel semalam.
Pelancong wanita itu memuat naik gambar  dirinya memakai gaun hijau terbelah sehingga menampakkan paha dan sebelah kakinya, manakala bahagian dada turut terdedah. Gambar itu dirakam di hadapan tangga masjid tersebut.
Beberapa media yang dikaitkan dengan Hamas menyiarkan berita mengenai tindakan wanita itu dengan jurucakapnya, Hazem Kassam menggelar pelancong tersebut sebagai pelampau Zionis.
“Seorang pelampau Zionis mencemarkan pekarangan Al-Aqsa yang suci dengan memuat naik gambar tidak menutup aurat di media sosial.
“Ini adalah satu tindakan provokasi yang tidak pernah berlaku sebelum ini terhadap perasaan rakyat Palestin dan penerusan pencemaran kesucian Al-Aqsa serta penghinaan Zionis untuk seluruh penduduk  Dunia Arab,” kata Kassam.
Badan penyiaran awam, Kan Israel menyatakan bahawa wanita yang identitinya tidak dikenali itu adalah seorang pelancong Kristian dari Sepanyol. – Agensi


Budak 5 tahun maut jatuh dari tingkat 9 flat Sri Sabah
Oleh NOR AZIHAN MD. GHAZALI

26 Ogos 2022, 4:18 pm
KUALA LUMPUR – Seorang kanak-kanak perempuan berusia lima tahun meninggal dunia selepas dipercayai terjatuh dari balkoni dapur di tingkat sembilan flat perumahan Sri Sabah, dekat sini hari ini.
Ketua Polis Daerah Cheras, Asisten Komisioner Zam Halim Jamaluddin berkata, Pusat Kawalan Ibu Pejabat Polis Daerah (IPD) Cheras menerima maklumat daripada orang awam berkenaan kejadian seorang kanak-kanak terjatuh dari flat pada pukul 11.54 pagi.
“Bertindak atas maklumat, sepasukan anggota polis telah pergi ke tempat kejadian dan dimaklumkan bahawa mangsa telah dibawa ke Hospital Canselor Tuanku Muhriz (HCTM) oleh ibunya.
“Siasatan awal pihak polis mendapati kanak-kanak perempuan yang berusia lima tahun dipercayai terjatuh dari tingkat sembilan (balkoni dapur) rumahnya sekitar pukul 9.30 pagi.
“Difahamkan ketika kejadian, ibu dan adik mangsa turut berada di rumah berkenaan namun, ibunya tidak menyedari bahawa mangsa berada di dapur rumah semasa kejadian,” ujarnya dalam kenyataan hari ini.
Menurutnya, mangsa yang merupakan warga tempatan telah dibawa ke HCTM namun, disahkan meninggal dunia oleh pegawai perubatan hospital berkenaan.

Jelas beliau, siasatan lanjut masih diteruskan bagi mengenal pasti punca kematian mangsa.
Zam Halim turut menasihati orang ramai agar sentiasa mengawasi anak-anak dengan baik supaya tidak berlakunya perkara-perkara yang tidak diingini seumpama kes berkenaan. – KOSMO! ONLINE


AJK masjid, surau pantau ajaran sesat di Selangor
Oleh ISKANDAR SHAH MOHAMED

26 Ogos 2022, 4:10 pm
SHAH ALAM – Semua ahli jawatankuasa (AJK) masjid dan surau di Selangor diminta memantau sepenuhnya sebarang ajaran sesat termasuk ajaran Hadi Minalah.
Setiausaha Majlis Agama Islam Selangor (MAIS), Dr. Ahmad Shahir Makhtar berkata, kedua-dua institusi penting itu perlu menjadi mata dan telinga di kariah masing-masing kepada pihak berkuasa agama di negeri ini dalam mengesan sebarang aktiviti mencurigakan.
“Sebagai contoh, AJK masjid perlu terus membuat laporan kepada Jabatan Agama Islam Selangor (JAIS) jika ada kuliah yang disampaikan oleh bukan penerima tauliah mengajar.
“Perkara itu penting bagi mengelak kuliah disampaikan itu terpesong daripada ajaran sebenar sekali gus menyebabkan umat Islam terjebak dengan ajaran sesat,” katanya selepas Majlis Penyerahan Perjanjian Penyelidikan Tahun 2022 dan Serahan Laporan Hasil Penyelidikan Tahun 2021 di sini, hari ini.
Jelas Ahmad Shahir, pihaknya mengingatkan umat Islam supaya sentiasa berwaspada berikutan terdapat pelbagai ajaran sesat baharu yang dikesan aktif di negeri ini.
“Kebanyakan pengikut terdedah kepada aktiviti ajaran songsang yang mempelajarinya di media sosial.

“Umat Islam mesti kembali kepada ajaran al-Quran dan sunnah supaya tidak menyimpang kepada agama lain selain perlu merujuk JAIS jika tidak pasti tentang isi kandungan ceramah disampaikan,” katanya.
Kosmo! semalam melaporkan siasatan lanjut masih dijalankan sama ada ajaran sesat Hadi Minallah melibatkan warga tempatan atau asing.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Selangor, Mohd. Zawawi Ahmad Mughni berkata, pihaknya mengambil maklum kenyataan dikeluarkan mengenai kewujudan ajaran itu di negeri ini.
Sementara itu, Ahmad Shahir berkata, kajian penyelidikan penganjuran Festival Bon Odori di Selangor dijangka mengambil tempoh masa selama enam bulan untuk diketahui keputusannya. – KOSMO! ONLINE


Pasangan muda tinggal bawah jejambat sebab kesempitan wang
Oleh SITI NUR MAS ERAH AMRAN

26 Ogos 2022, 3:54 pm
SEBERANG PERAI – Pasangan suami isteri muda menjadikan tembok batu di bawah jejambat Jalan Bagan Dalam, Butterworth di sini sebagai tempat berteduh sejak beberapa bulan lalu.
Lelaki yang hanya mahu dikenali sebagai Mohd, 26 berkata, dia dan isterinya, Siti,23, yang baru mendirikan rumah tangga tidak sampai setahun kini terpaksa tinggal di lokasi berkenaan selepas mereka dikatakan gagal membayar sewa rumah.
“Kami tidak mahu menyusahkan keluarga masing-masing kerana mereka juga ada masalah sendiri, tambahan pula ibu saya yang tinggal bersama abang yang menghidap penyakit dalam perut.
“Kadangkala kami berulang alik antara jejambat ini dan Jalan Bagan Luar kerana di situ ramai yang membantu.
“Dahulu saya pernah bekerja sebagai pengasuh, tetapi kini sukar untuk mencari kerja bersesuaian kerana kami tiada kenderaan,” katanya di sini hari ini.
Terdahulu, pasangan muda tersebut antara 300 penerima bantuan makanan menerusi program tanggungjawab sosial korporat (CSR) The Ascott Merdeka yang menyantuni gelandangan dan golongan kurang berkemampuan.

Pengurus Residensi Sky Residence by The Ascott, Lee Boon Kae, berkata pihaknya memperuntukkan RM1,000 setiap bulan untuk menyantuni gelandangan di negeri ini.
“Program ini bertujuan untuk membantu meringankan beban golongan kurang bernasib baik apatah lagi selepas kita dilanda pandemik lebih dua tahun lalu.
“Selain menyantuni gelandangan, kita turut menziarahi pusat jagaan warga emas dan anak-anak yatim,” ujarnya. – KOSMO! ONLINE


Awan ungu misteri di langit Chile
Oleh KOSMO!

26 Ogos 2022, 5:30 pm
SANTIAGO, Chile – Pembentukan awan misteri berwarna ungu di sebuah bandar di Chile menyebabkan penduduk tempatan dan pihak berkuasa menjadi keliru, lapor portal berita MailOnline semalam.
Awan cerah itu berlegar rendah di bandar Pozo Almonte, utara negara Amerika Selatan itu pada Ahad lalu.
Pihak berkuasa masih menyiasat fenomena tersebut dan percaya ia mungkin berpunca daripada kegagalan pam di loji mineral.
Awan yang menyebabkan kegusaran masyarakat itu dipercayai terbina daripada wap iodin.
Ia muncul dekat lombong Cala Cala yang dimiliki oleh Syarikat Saltpetre dan Iodine (Cosayach).
“Kami sedang melakukan pemeriksaan. Kejadian ini dipercayai disebabkan oleh kegagalan motor pam,” kata timbalan ketua wilayah Tarapaca, Christian Ibanez.

Pegawai alam sekitar, Emanuel Ibarra pula berkata, kegagalan pam itu menyebabkan iodin di lombong tersebut berubah daripada bentuk pepejal kepada gas.
“Sehingga kini, tiada kesan daripada sudut perubatan akibat daripada situasi yang kami alami.
“Kami juga berhubung dengan Superintendan Alam Sekitar supaya boleh menilai pemfailan aduan kerana ketidakpatuhan terhadap peraturan dan komitmen yang dibuat oleh syarikat dalam isul alam sekitar,” kata wakil wilayah Tarapaca, Daniel Quinteros.
Awan itu telah terurai tetapi pihak berkuasa kekal di lokasi tersebut selama 48 jam untuk memantau keadaan. – Agensi


Mahkamah: SU Agung Muda didakwa berhubung perhimpunan LCS
Oleh NUZULSHAM SHAMSUDDIN

26 Ogos 2022, 4:03 pm
KUALA LUMPUR – Setiausaha Agung Parti Ikatan Demokratik Malaysia (Muda), Amir Hariri Abd. Hadi didakwa di Mahkamah Majistret di sini hari ini atas pertuduhan gagal memaklumkan pihak polis perhimpunan ‘Mana Kapal Tempur Pesisir (LCS)?’.
Bagaimanapun Amir Hariri, 31, mengaku tidak bersalah selepas pertuduhan dibacakan terhadapnya di hadapan Majistret Fardiana Haryanti Ahmad Razali.
Mengikut pertuduhan, tertuduh selaku penganjur perhimpunan ‘Mana Kapal Tempur Pesisir (LCS)?’
didakwa gagal memberitahu pihak polis yang menjaga daerah Dang Wangi, di sini, lima hari sebelum mengadakan perhimpunan.
Kesalahan itu didakwa dilakukan di hadapan Kompleks Sogo, Jalan Tuanku Abdul Rahman di sini pukul 2 petang pada  14 Ogos lalu.
Berikutan itu pertuduhan dikemukakan mengikut Seksyen 9(1) Akta Perhimpunan Aman 2012 dan boleh dihukum di bawah Seksyen 9(5) akta sama yang memperuntukkan hukuman denda maksimum RM10,000, jika sabit kesalahan.
Terdahulu pendakwaan yang diwakili Timbalan-timbalan Pendakwa Raya, Mohd. Radzi Shah Ab. Razak dan Fatin Hanum Abdul Hadi mencadangkan jaminan RM10,000 selain syarat pasport diserahkan kepada mahkamah dan tertuduh dilarang daripada membuat sebarang komen di media sosial berkenaan kes dihadapinya.

Bagaimanapun peguam Beatrice Chin Yuen Xin yang mewakili tertuduh memohon jaminan dikurangkan antara RM500 hingga RM1,000 atas alasan anak guamnya tidak bekerja dan baru menamatkan pengajian di peringkat sarjana di luar negara.
Selepas mendengar permohonan kedua-dua belah pihak, mahkamah kemudian membenarkan tertuduh diikat jamin RM4,000 dengan seorang penjamin dan menetapkan 3 November ini untuk sebutan semula kes. – KOSMO! ONLINE


PM deklamasi puisi Keluarga Malaysia sempena Jelajah Puisi Merdeka
Oleh AMREE AHMAD

26 Ogos 2022, 3:07 pm
PUTRAJAYA – Buat julung kali, Perdana Menteri, Datuk Seri Ismail Sabri Yaakob akan menghadiri acara kemuncak Jelajah Puisi Merdeka Keluarga Malaysia 2022 yang diadakan di ibu negara malam ini.
Menurut jurucakap Persatuan Penyair Malaysia (Penyair), Perdana Menteri turut dijangka tampil khas bagi mendeklamasikan puisi bertajuk Keluarga Malaysia hasil daripada nukilan dirinya sendiri.
“Persembahan istimewa tersebut akan disusuli dengan beliau kemudiannya melancarkan pula koleksi Lagu Puisi Keluarga Malaysia,” katanya ketika dihubungi hari ini.
Program jerayawara itu dianjurkan bersama oleh pihak Penyair dengan kerjasama Institut Kepimpinan Kamarzaman (IKK), Dewan Bahasa dan Pustaka (DBP) serta Hotel Royale Chulan.
Siri pertama jelajah tersebut bermula di Universiti Putra Malaysia pada 8 Ogos lepas, diikuti Universiti Malaysia Perlis (13 Ogos) dan terbaharu di Universiti Malaysia Sarawak (20 Ogos).
Penutup program berkenaan pula ujarnya, akan berlangsung di Universiti Malaysia Sabah pada 14 September depan iaitu genap dua hari menjelang tarikh sambutan Hari Malaysia 2022.

Kali terakhir Ismail Sabri mendeklamasikan puisi ialah pada 2016 bertajuk Wahai Anak dalam program Bintang Berpuisi II anjuran Utusan Malaysia dan Universiti Kebangsaan Malaysia.
Untuk kemuncak jelajah pada malam ini, hadirin akan dipersembahkan dengan trio puisi pembukaan oleh Razali Mohd.Yusof, Dr. Jessica Ong Hai Liaw dan Dr. Raja Rajeswari Seetha Raman.
“Ini disusuli dengan deklamasi puisi pertama oleh Presiden Penyair, Datuk Rahman Shaari sendiri yang baru diumumkan sebagai Sasterawan Negara Ke-15 pada 22 Jun lalu,” jelasnya.
Penyair ujarnya, berharap dengan penganjuran siri program tersebut akan terus dapat lagi memartabatkan status kesusasteraan dan Bahasa Melayu bersempena Bulan Kebangsaan. – KOSMO! ONLINE


Tarikan sajian makanan laut kebabom
Oleh MOHD SHAZWAN YUSOP

26 Ogos 2022, 2:43 pm
MENGHIRUP kuah mi udang di bawah pohon api-api yang rendang sambil menyaksikan pemandangan indah matahari terbenam pasti menambah nikmat serta keenakan rasa hidangan.
Sesekali angin pantai menghembus ke daratan membuatkan diri yang berpeluh dek kepedasan mi udang terasa sejuk dan nyaman.
Nikmat kian bertambah apabila dapat menghirup semangkuk cendol yang dipenuhi buah-buahan.
Pengalaman menarik tersebut hanya boleh diperoleh apabila berkunjung ke restoran D’Perapi Tebengau yang terletak di Kuala Tebengau, kira-kira 10 kilometer dari bandar raya Alor Setar, Kedah.
Mula dibuka sejak empat tahun lalu, D’Perapi Tebengau bukan sahaja menyajikan kepelbagaian
hidangan tempatan, malah menawarkan pemandangan tepi laut yang cukup mempesonakan.
Pemilik D’Perapi Tebengau, Zailila Had, 38, berkata, restoran berkenaan mengetengahkan konsep makan secara santai di bawah pokok api-api yang terletak berhampiran laut.
Pokok Api-api merujuk kepada spesies pokok bakau yang tumbuh di  kawasan berpaya.
Ujarnya, rata-rata pelanggan datang pada lewat petang ke restoran itu bagi menyaksikan pemandangan
matahari terbenam sambil menikmati kepelbagaian hidangan yang ditawarkan.

“Tarikan utama di sini sudah pastilah suasana sekitarnya yang terletak di tepi pantai. Pengunjung juga boleh menikmati pemandangan laut membiru serta melihat aktiviti nelayan menangkap ikan.
“Selalunya, pengunjung datang pada sebelah petang kerana tidak panas sangat. Ini kerana, kami menyediakan meja makan di bawah pokok dan beberapa pondok kecil,” katanya ketika ditemu bual Kosmo! baru-baru ini.
Mengulas mengenai menu, Zailila memaklumkan, restoran D’Perapi Tebengau menawarkan lebih 20
jenis hidangan tempatan yang kebanyakannya berasaskan makanan laut segar.
Katanya, makanan laut menjadi pilihan pelanggan memandangkan restoran tersebut mendapatkan bekalan ikan, sotong, udang dan ketam dari jeti Kuala Kedah yang terletak berhampiran.
“Di sini macam-macam hidangan ditawarkan seperti mi udang, mi kari, mi goreng, cucur udang, sotong goreng tepung, udang goreng tepung, baby crab goreng tepung, aneka nasi goreng, ikan bakar, bihun sup tempurung dan tomyam.
“Selain itu, kami turut menawarkan char kuetiau serta laksa. Laksa di sini antara paling laris kerana ada ikan seekor serta telur rebus sebiji,” katanya sambil memaklumkan, harga hidangan
bermula daripada RM6.
ZAILILA menunjukkan hidangan mi udang kebabom yang menjadi signatur di restoran berkenaan.
Zailila menambah, hidangan ‘kebabom’ iaitu makanan yang disajikan dengan kombinasi seekor ketam, tiga ekor udang besar dan dua ekor sotong sering menjadi pilihan pelanggan.
Katanya, pelanggan boleh memilih sama ada ingin menikmati hidangan kebabom dalam bentuk mi kari, char kuetiau, set nasi, mi goreng atau mi udang.
Dalam pada itu, Zailila berkata, restoran berkenaan menawarkan aneka pilihan air minuman, namun yang
menjadi pilihan ramai adalah cendol pulut serta cendol buah-buahan.
Untuk makluman, D’Perapi Tebengau dibuka setiap hari kecuali Isnin dari pukul 1 tengah hari hingga 9.30 malam. Pelbagai kemudahan ditawarkan di situ seperti surau, parkir dan tandas.


Berlakon bersentuhan, zaman itu sudah berlalu – Ayda Jebat
Oleh TENGKU SUZANA RAJA MAMAT

26 Ogos 2022, 2:25 pm
PETALING JAYA – Sejak menggalas status sebagai isteri dan ibu kepada seorang cahaya mata, penyanyi juga pelakon Ayda Jebat mengambil pendekatan untuk seboleh-bolehnya mengelak daripada melakonkan adegan bersentuhan, terutamanya dalam naskhah bertemakan percintaan klise.
Tegas Ayda atau nama sebenarnya Nur Suhada Jebat, 30, tempoh 11 tahun dalam industri turut mendorongnya untuk melakukan perubahan, lebih-lebih lagi ada nama baik suami dan keluarga yang harus dijaga.
“Memang saya seorang pelakon tetapi sekarang saya ada tanggungjawab sebagai isteri dan ibu. Jadi sejujurnya, dah tak perlulah berlakon cerita cinta yang kena bertepuk tampar atau pegang tangan dengan hero. Zaman itu sudah berlalu.
“Harap selepas ini saya dapat bawa watak yang tak pernah dijayakan sebelum ini. Saya juga nak elak cerita cinta yang klise,” katanya.
Tambah penyanyi lagu Parah Parah itu, menyedari peranannya sebagai pelakon yang menjadi suri teladan kepada masyarakat, dia mahu mendidik penonton dengan naskhah yang lebih bermanfaat tanpa perlu ada babak berlebihan.
“Kita tak perlu pun buat cerita yang begitu sebenarnya. Ada banyak cerita bagus yang kita boleh buat tanpa memerlukan babak romantis, ambil contoh drama dan filem Korea Selatan.

“Tak bersentuhan dan bertepuk tampar, tapi tetap dapat buat kita senyum dan jatuh cinta dengan cerita mereka. Jadi kita (industri Malaysia) kena pergi ke arah itu. Berlakon tak perlu buat sesuatu yang kontroversi untuk viral,” katanya.
Perubahan statusnya kini menyedarkan Ayda bahawa selain nama baik sendiri, dia memikul tanggungjawab menjaga imej dan nama baik suami serta keluarga.
Ayda berkahwin dengan Nabil Mahir pada 1 Januari 2021 dan menimang cahaya mata sulung bernama Ana Nayla pada 21 September tahun sama.
“Kadang-kadang bila tengok pelakon yang dah kahwin buat aksi tak sepatutnya atau melampau, saya terus fikir, macam mana pasangan mereka boleh terima.
“Lagi pula, saya rasa itu adalah penderaan mental kepada peminat. Bila tengok babak sebegitu, mereka tidak rasa apa-apa ke atau rasa bersalah artis kesayangan buat begitu.
“Bagi saya, artis dianggap sebagai suri teladan, jadi kenalah bagi contoh yang baik. Mungkin dulu saya tak bagus dan tak baik. Orang boleh bercakap macam itu kepada saya tetapi selepas ini, ‘no more’, cukuplah,” katanya selepas selepas sidang akhbar Awesome Raja Lawak di Hotel Royale Chulan Damansara baru-baru ini.
Dalam program yang memulakan siaran 7 September menerusi Awesome TV tersebut, Ayda diberi kepercayaan memegang peranan selaku juri tetap bersama Khir Rahman dan Saiful Apek. – KOSMO! ONLINE


K-KOMM digesa siasat dakwaan bekas wartawan Bernama
Oleh KAMARIAH KHALIDI

26 Ogos 2022, 2:45 pm
PUTRAJAYA – Dua pertubuhan pengamal media tempatan menggesa Kementerian Komunikasi dan Multimedia (K-KOM) menyiasat dan mendedahkan butiran berkait dakwaan seorang bekas wartawan berita Mandarin Pertubuhan Berita Nasional Malaysia (Bernama) mengenai pemotongan gaji dan elaun serta kelewatan mengambil petugas baharu di Bernama TV.
Bekas wartawan, Sydney Yap Xi Ni yang hadir ditemani wakil daripada Centre for Independent Journalism (CIJ) dan Gerakan Media Merdeka (Geramm) menyerahkan memorandum berkenaan kepada Pejabat Menteri K-KOMM dan diterima Pegawai Khas, A. Subash Chandrabose.
Pengarah Eksekutif CIJ, Wathshlah Naidu berkata, antara empat perkara utama yang dibangkitkan menerusi memorandum itu termasuklah gesaan siasatan serta merta berkait dakwaan Sydney Yap dan maklum balas yang dikemukakan oleh pihak-pihak yang terbabit.
Menurutnya, K-KOMM digesa untuk meninjau semula dan menambah baik amalan pekerjaan serta pemberian kontrak sedia ada dalam kalangan agensi media, terutamanya agensi media kerajaan yang beroperasi melalui dana awam.
Selain itu katanya, K-KOMM turut digesa untuk mengiktiraf kepentingan peranan media berbilang bahasa dan memastikan pasukan media vernakular dibekalkan dengan sumber dan petugas yang mencukupi bagi memenuhi standard media terbaik selain membaik pulih dan mewujudkan Majlis Media Malaysia.
“Perkara ini memerlukan komitmen kerajaan untuk memainkan peranan yang aktif sebagai penguat kuasa serta menghapuskan sebarang bentuk diskriminasi dan kekerasan terhadap media,” katanya kepada pemberita ketika ditemui di lobi K-KOMM di sini hari ini.

Sementara itu, Sydney Yap yang tidak lagi berkhidmat di Bernama berharap para petugas lain di sana menerima keadilan yang sewajarnya susulan penyerahan memorandum berkenaan.
Pada masa sama, bekas wartawan itu turut mendakwa dia beberapa kali cuba untuk mengaturkan pertemuan bersama Pengerusi Bernama, Senator Datuk Ras Adiba Radzi namun ianya tidak berhasil.
Awal Ogos lalu, Sydney Yap menerusi laman Facebooknya mendakwa Bernama TV telah memotong gaji dan elaun serta lewat dalam pengambilan petugas baharu bagi menggantikan mereka yang telah berhenti kerana melanjutkan pelajaran dan mendapat tawaran di stesen televisyen lain.
Pada 11 Ogos, Ketua Pegawai Eksekutif Bernama, Roslan Ariffin berkata, semua dakwaan petugas berstatus kontrak itu adalah tidak berasas dan menjelaskan bahawa berita Mandarin Bernama TV sebelum ini diterbitkan oleh sebuah syarikat swasta dengan Sydney Yap adalah salah seorang petugasnya. – KOSMO! ONLINE


Kibar Jalur Gemilang atau berdepan kompaun – MPK
Oleh SYED AZLAN SAYED HIZAR

26 Ogos 2022, 2:58 pm
KANGAR – Majlis Perbandaran Kangar (MPK) mengingatkan supaya semua premis yang belum memasang Jalur Gemilang di bawah pentadbirannya agar segera memasangnya atau berdepan tindakan kompaun.
Yang Dipertua MPK, Norazlan Yahaya berkata, pasukan penguatkuasa majlis perbandaran itu akan melakukan pemantauan bermula pagi ini dan akan mengeluarkan kompaun sebanyak RM250 sekiranya ada pemilik yang ingkar mengikut peraturan pemilikan lesen.
Katanya, sepatutnya pemasangan Jalur Gemilang bermula pada 1 Ogos lalu dan tempoh itu sudah hampir sebulan sebelum menyambut Hari Kebangsaan Ke-65 tidak lama lagi.
“Sebanyak 80 peratus daripada 7,000 premis dibawah seliaan MPK telah memasang bendera kebangsaan dan bendera negeri sempena sambutan kemerdekaan hari ini.
“Saya harap orang ramai memberi kerjasama dengan memasang bendera Jalur Gemilang dan bendera negeri di hadapan premis perniagaan bagi menunjukkan semangat patriotisme sempena sambutan hari kemerdekaan,” katanya ketika ditemui semalam.
Tambahnya, terdapat peruntukan menyatakan bendera negeri dan Jalur Gemilang perlu dikibarkan menjelang sambutan Hari Kebangsaan serta Hari Keputeraan Raja Perlis

Beliau turut mengingatkan cara yang betul memasang bendera adalah Jalur Gemilang di sebelah kiri dan bendera negeri di sebelah kanan apabila dilihat dari luar premis
Beliau berkata demikian selepas majlis penyampaian sijil penghargaan kepada 44 organisasi kerajaan, swasta dan media di Kompleks Dewan Undangan Negeri di sini.
Dalam perkembangan lain, Norazlan memaklumkan MPK tidak menamakan jalan raya menggunakan nama individu yang masih hidup susulan titah Raja Perlis, Tuanku syed Sirajuddin Putra Jamalullail.
Katanya, selain itu terdapat juga nama bangunan dan premis ibadat seperti masjid dan kuil diuruskan oleh pelbagai agensi lain selain daripada majlis perbandaran itu. – KOSMO! ONLINE


Batal tawaf pegang tangan suami isteri tanpa berlapik
Oleh KOSMO!

26 Ogos 2022, 3:13 pm
PETALING JAYA – Perbuatan segelintir pasangan suami isteri muda berpegangan tangan tanpa berlapik sewaktu melakukan tawaf boleh menyebabkan ibadah tersebut terbatal.
Menerusi video dimuat naik oleh pendakwah bebas, Ustaz Syed Abdul Kadir Aljoofre pada Instagram, beliau menegur perbuatan tersebut yang dilihat seolah-olah menjadi trend pada masa kini.
“Sekarang ini ramai pergi umrah, syukur banyak-banyak. Allah pilih dalam kalangan tetamu, alhamdulillah syukur sangat.
“Banyak-banyak orang pergi umrah, ada satu trend suami isteri biasanya pasangan muda. Kadang-kadang mereka berjalan hendak tawaf dan ketika itu berpimpin tangan. Kita lihat, ‘sweetnya’. Jadi boleh ke tidak sebenarnya?,” katanya menerusi rakaman itu.
Ustaz Syed Abdul Kadir berkata, mengikut Mazhab Syafie, pandangan paling kuat apabila pasangan suami isteri bersentuhan tanpa berlapik, maka batal wuduk.
“Syarat tawaf mesti ada wuduk, jadi bila batal wujud maka, batal tawaf tersebut.

“Memang betul ada pandangan kedua Mazhab Syafie yang diguna pakai iaitu, yang menyentuh batal dan disentuh pula tidak batal.
“Habis kalau sudah pegang tangan macam itu, bukankah kita menyentuh dan disentuh dua-dua sekali,” ujarnya.
Dalam pada itu, beliau menjelaskan, ada pandangan dipilih Muzakarah Tabung Haji ketika terdesak iaitu tersentuh tangan atau kaki sebagainya berikutan terdapat mazhab yang menyatakan kaki bukan aurat.
“Sewaktu tawaf ia dimaafkan, maknanya kita tidak perlu ambil wuduk. Itu pun terpaksa (sentuh) bukan sengaja hendak pegang.
“Kalau takut hilang, pegang kain telekung atau pegang kain ihram. Jadi tidak ada masalah, jangan berpimpin tangan.
“Mudahan ‘sweet’ apabila tawaf itu adalah kita bermunajat, berdoa kepada Allah dijaga hubungan kita dan kekal sampai syurga,” katanya. – KOSMO! ONLINE


Eksekutif petroleum, dua rakan didakwa seleweng minyak pelincir
Oleh DIYANATUL ATIQAH ZAKARYA

26 Ogos 2022, 3:22 pm
MELAKA – Seorang bekas Eksekutif Inventori Kanan sebuah syarikat petroleum terkenal dan dua rakannya didakwa di Mahkamah Sesyen di sini, hari ini atas pertuduhan penyelewengan minyak pelincir kenderaan, dua tahun lalu.
Tertuduh Sheikh Izzuddin Sheikh Salleh, 40, serta dua rakannya Mohammad Safiy Khan Muzair Khan, 33, dan Mohd. Zakry Abu Bakar, 38, bagaimanapun mengaku tidak bersalah dalam prosiding berasingan di hadapan Hakim Mohd. Sabri Ismail dan Nariman Badruddin.
Mengikut pertuduhan terhadap Sheikh Izzuddin, tertuduh sebagai Senior Eksekutif Inventori itu (ketika kejadian) telah diamanahkan dengan penguasaan harta iaitu minyak pelincir 24,461.43 kg, anggaran harga RM113,000.
Tertuduh bagaimanapun didakwa telah melakukan pecah amanah jenayah dengan mengalihkan sebahagian minyak milik syarikat dan menyalahgunakannya.
Perbuatan itu dilakukan antara 20 September 2020, kira-kira pukul 9 pagi hingga 1 November 2020 kira-kira pukul 11.16 pagi di kawasan MG3 Melaka Lubricant Sdn. Bhd. (MLBP) Sungai Udang di sini.
Bagi kesalahan itu dia didakwa mengikut Seksyen 408 Kanun Keseksaan yang memperuntukan hukuman penjara minimum setahun dan maksimum 14 tahun dan sebat serta denda, jika sabit kesalahan.

Sementara itu, Mohammad Safiy yang bekerja sebagai kontraktor dan Mohd. Zakry anggota polis bantuan masing-masing didakwa bersubahat membantu Sheikh Izzudin untuk melakukan pecah amanah terhadap minyak pelincir berkenaan di tempat, tarikh dan masa sama.
Terdahulu, pendakwaan dikendalikan Timbalan Pendakwa Raya Muhammad Nazrin Ali Rahim dan Anis Najwa Nazari mencadangkan jaminan sebanyak RM20,000 dikenakan terhadap Sheikh Izzudin dan Mohammad Safiy, manakala Mohd. Zakry RM15,000.
Ketiga-tiga tertuduh diwakili Peguam Sheikh Ikhzan Sheikh Salleh, Fahmy Sulaiman, Faiezad Razali dan Melvin Tay Yee Shian bagaimanapun merayu jumlah itu dikurangkan dengan alasan mereka perlu menanggung ahli keluarga.
Selepas mendengar rayuan kedua belah pihak, mahkamah kemudian membenarkan Sheikh Izzuddin dan Mohammad Safiy diikat jamin sebanyak RM10,000 setiap orang, manakala Mohd. Zakry sebanyak RM7,000.
Kedua-dua hakim turut bersetuju menetapkan satu tarikh yang sama iaitu 26 September ini untuk sebutan semula kes. – KOSMO! ONLINE


Peneroka rugi RM70,000 kebun dicerobohi gajah liar
Oleh NOOR HAYATI MAMAT

26 Ogos 2022, 2:35 pm
HULU TERENGGANU – Seorang peneroka kerugian hampir RM70,000 setelah kebun tanaman hilirannya Di Felda Mengkawang, Ajil di sini musnah dicerobohi gajah liar sejak seminggu lalu.
Mat Rawi Osman, 70, berkata, kebun durian, nanas, kelapa dan pisangnya sudah tiga kali dicerobohi haiwan liar itu dalam tempoh seminggu termasuk kejadian terbaharu pada semalam.
“Setakat ini, 35 anak pokok durian Musang King berusia setahun mati dikerjakan gajah liar itu.
“Selain itu, 1,000 pokok pisang pelbagai spesies, 3,000 pokok nanas dan 30 pokok kelapa turut musnah,” katanya ketika ditemui di kebunnya di Felda Mengkawang, Ajil di sini hari ini.
Mat Rawi berkata, dia percaya kebun tanamannya diserang seekor gajah liar yang disyaki terpisah daripada kumpulan kawanannya.
Jelasnya, gajah liar yang merosakkan kebun yang baru diusahakanya pada lima tahun tersebut berkemungkinan tersesat dari hutan berhampiran.

“Ini kali pertama gajah liar tersesat masuk ke Felda Mengkawang sejak saya mula menjadi peneroka pada hampir 50 tahun lalu,” katanya. – KOSMO! ONLINE


Rosmah melambai ke arah Najib sebelum berpisah
Oleh KOSMO!

26 Ogos 2022, 2:27 pm
KUALA LUMPUR – Datin Seri Rosmah Mansor melambai ke arah suaminya, Datuk Seri Najib Tun Razak sebelum bekas Perdana Menteri itu dibawa pergi menaiki kenderaan utiliti sukan (SUV) berwarna hitam selepas keluar dari Mahkamah Tinggi di sini, hari ini.
Sebaik SUV yang membawa Najib itu menghampiri, Rosmah dan beberapa individu lain di pekarangan luar Mahkamah Tinggi, mereka dilihat melambai ke arah kenderaan itu dengan wajah kesayuan.
Rosmah sebelum itu turut hadir bagi mengikuti perbicaraan Najib atas tuduhan meminda laporan audit 1Malaysia Development Berhad (1MDB) pagi tadi.
Najib kemudiannya diiringi motosikal dan kereta polis serta kenderaan penjara untuk kembali ke Penjara Kajang bagi menjalani hukuman hari ketiga selepas disabitkan bersalah dalam kes penyelewengan dana Syarikat SRC International Sdn. Bhd.  – KOSMO! ONLINE


Dimaki, akaun IG disekat, Fiza Halim naik bingung
Oleh KOSMO!

26 Ogos 2022, 2:55 pm
PETALING JAYA – Niat penyanyi dan pelakon Fiza Halim hanya untuk berkongsi ulasan produk sebuah jenama jam tangan dalam Instagram bertukar menjadi sebaliknya apabila terpaksa berdepan kata-kata kesat seorang netizen.
Semuanya berpunca daripada aksi pemilik nama sebenar Siti Zaidatul Abd. Halim itu mempamerkan jam yang dipakai pada tangan kirinya diletakkan pada bahagian dada.
Kedudukan jam yang berlatarkan aset kewanitaannya itu mengundang rasa kurang senang netizen berkenaan.
“Nak tunjuk pun agak-agak han*t. Letaklah apa-apa sticker (pelekat) ke tutup apa yang patut,” tegur netizen itu didakwa merujuk terhadap tindakan Fiza yang memuat naik gambar menampakkan kesan pemakaian baju dalam di belakang jam yang dipamerkan.
Terkesan dengan kata-kata kesat individu dipercayai seorang lelaki itu, Fiza, 40, menerusi InstaStorynya mengakui bingung dan tertanya-tanya apakah salahnya sehingga dimaki sebegitu rupa.
“Saya tak tahu apa saya saya pada saudara, sampaikan memaki hamun saya han*t. Saya tak pernah kenal saudara, tapi apa-apa pun, saya dah memaafkan.

“Pada pagi Jumaat yang mulia ini, harapnya kita semua akan dimurahkan rezeki dan sentiasa dalam lindungan Allah,” katanya.
Ingin mempertahankan diri, bekas penyanyi kumpulan Elite itu turut menitipkan teguran buat lelaki terbabit dengan mengingatkannya bahawa jangan menilai seseorang manusia dari segi pakaian.
“Jagalah mulut dan lidah kita bila berkata-kata, takut nanti kerana mulut, badan binasa.
“Kalau tak suka pada saya, jangan masuk ke Instagram saya. Instagram ini khas untuk peminat-peminat yang sentiasa menyokong dan positif sahaja. Santai ya,” ujarnya.
Dalam perkongsian lain, Fiza turut memaklumkan lelaki itu telah menyekat Instagramnya.
“Sudahlah maki tanpa sebab, selepas itu sekat saya. Moga Allah berikan hidayah kepada manusia sejenis ini. Jangan menilai orang dari segi pakaian, hati dan mulut kena jaga. Allah Maha Mengetahui semua ke atas hamba-Nya,” tulisnya lagi.
Sebelum ini, nama Fiza pernah memanas gara-gara dituduh sebagai kaki sondol apabila didakwa menjadi penyebab keruntuhan rumah tangga bekas suaminya bersama bekas isteri. – KOSMO! ONLINE


Pelajar universiti dipanah petir di dada
Oleh KOSMO!

27 Ogos 2022, 10:00 pm
WASHINGTON – Seorang remaja di Alabama, Amerika Syarikat bernasib baik terselamat apabila panahan petir mengenai dadanya pada hari pertama dia mengikuti pembelajaran di sebuah universiti, lapor akhbar New York Post semalam.
Emma Eggler, 18, baru berpindah ke bandar Pensacola hujung minggu lalu sebelum dipanah petir pada hari pertamanya di kampus Universiti West Florida, kata mangsa kepada saluran televisyen WEARTV.
“Saya sebenarnya tidak merasakan apa-apa. Apabila sedar, saya telah rebah di atas tanah.
“Saya lebih malu kerana menyangka tersadung dan jatuh ke tanah. Kemudian saya sedar tidak dapat bergerak, bercakap dan berbuat apa-apa,” katanya kepada saluran televisyen WKRG dalam temu bual berasingan.
Seorang pelajar senior, Nelson Libbert bergegas membantu mangsa di lokasi kejadian.
Doktor memberitahu Eggler bahawa petir nyaris mengenai jantungnya. Dia berjaya mengelak terkena serangan jantung akibat impak tersebut kerana usianya yang masih muda.

“Baju saya terbakar sepenuhnya kerana disambar petir. Ia cair pada badan saya,” katanya kepada WEARTV.
Petir itu menyebabkan dada dan perutnya melecur, begitu juga pergelangan tangannya selepas jam Apple Watchnya meletup.
Ia mengalir ke kaki kiri lalu menyebabkan stoking dan kasutnya berlubang. Emma pada awalnya khuatir dirinya lumpuh, namun bernasib baik kerana perkara itu tidak berlaku. – Agensi


Siapa hadir Mesyuarat MKT UMNO naik kereta perisai?
Oleh KOSMO!

27 Ogos 2022, 10:59 pm
KUALA LUMPUR – Kelibat sebuah kereta perisai milik Unit Tindakan Khas (UTK), Polis Diraja Malaysia (PDRM) berada di tempat parkir Pusat Dagangan Dunia, Kuala Lumpur (WTCKL) di sini malam ini.
Kosmo! difahamkan kereta perisai tersebut dinaiki oleh salah seorang pemimpin tertinggi parti itu untuk menghadiri mesyuarat Majlis Kerja Tertinggi (MKT) UMNO yang sedang berlangsung ketika ini.
Bagaimanapun, tidak dapat disahkan siapa pemimpin UMNO yang menggunakan kenderaan itu dan apa tujuan sebenar kereta perisai berkenaan berada di situ.
Sehingga kini mesyuarat MKT UMNO masih berlangsung.
Terdahulu, tular di laman sosial berkenaan sebuah kereta perisai di tempat parkir kenderaan di WTCKL sambil diringi oleh beberapa orang anggota keselamatan.-KOSMO! ONLINE


Ebit Lew akan dibicara 11 pertuduhan gangguan seksual September ini
Oleh NOR AZIAH MAT NOH

27 Ogos 2022, 11:07 pm
KUALA LUMPUR – Pendakwah bebas popular, Ebit Lew akan dibicarakan atas 11 pertuduhan membabitkan gangguan seksual di Mahkamah Majistret Tenom, Sabah, bermula 27 hingga 30 September ini.
Ketua Komunikasi Korporat Polis Diraja Malaysia (PDRM), Asisten Komisioner A. Skandaguru mengesahkan perkara berkenaan.
“Ebit Lew atau nama sebenar Ebit Irawan Ibrahim telah dituduh di Mahkamah Majistret Tenom, Sabah pada Februari lalu atas 11 pertuduhan gangguan seksual di bawah Seksyen 509 Kanun Keseksaan.
“Tertuduh akan dibicarakan pada 27 hingga 30 September 2022 di mahkamah yang sama,” katanya dalam satu kenyataan di sini hari ini.
Terdahulu, Kosmo! melaporkan Ebit Lew mengaku tidak bersalah atas 11 pertuduhan berkaitan gangguan seksual sejurus dihadapkan di Mahkamah Litar Tenom, pada 18 Februari lalu.
Ebit, 37, didakwa atas semua pertuduhan mengikut Seksyen 509 Kanun Keseksaan yang memperuntukkan hukuman penjara sehingga lima tahun, denda atau kedua-duanya jika sabit kesalahan.

Pendakwaan dilakukan Pengarah Pendakwaan Negeri Sabah, Muhammad Ilmami Ahmad dengan dibantu Timbalan Pendakwa Raya Azreen Yas Mohamad Ramli, manakala Ebit diwakili peguam, Mohamed Zairi Zainal Abidin.
Pertuduhan didengari Majistret Nur Asyraf Zolhani yang kemudiannya menetapkan 20 hingga 23 April sebagai tarikh penyerahan dokumen manakala tarikh perbicaraan secara tentatif ditetapkan pada Jun.
Ebit kemudian dibebaskan dengan jaminan RM1,000 bagi setiap pertuduhan dengan dua penjamin. – KOSMO! ONLINE


Tentera Darat mohon maaf lalu lintas sesak kereta kebal rosak
Oleh KOSMO!

27 Ogos 2022, 9:03 pm
PETALING JAYA – Tentera Darat Malaysia (TDM) memohon maaf atas insiden dua kenderaan pasukan itu rosak semasa menyertai raptai sambutan Hari Kebangsaan 2022 sehingga menyebabkan berlaku sedikit kesesakan di sekitar ibu kota semalam dan hari ini.
Menerusi satu kenyataan, Sel Perhubungan Raya Markas TDM berkata, insiden itu melibatkan dua jenis kenderaan iaitu kereta kebal PT-91M Pendekar dan Kenderaan Pengangkut Kereta Perisai (Prime Mover).
Katanya, insiden pertama berlaku semalam kira-kira pukul 10.30 pagi apabila kereta kebal tersebut mengalami kerosakan di Jalan Damansara, iaitu di susur keluar Carcosa ke KL Sentral.
“Kenderaan itu baru selesai menjalani raptai perbarisan dan dalam perjalanan ke tempat parkir Kenderaan Jenis A (KJA) sebelum berhenti secara tiba-tiba akibat masalah enjin.
“Armoured Recovery Vehicle (ARV) kemudian diatur gerak bagi memberi bantuan menarik kenderaan itu dan berjaya dialihkan ke tempat parkir KJA di Muzium Negara pada jam 11 pagi untuk kerja pembaikan,” kata kenyataan itu.
Tambah kenyataan itu, kejadian kedua pula pagi tadi, kira-kira pukul 11.26 pagi berdekatan Muzium Negara.

Katanya, insiden kedua melibatkan sebuah Kenderaan Pengangkut Kereta Perisai (Prime Mover) yang dalam perjalanan balik ke Kem Perdana Sungai Besi telah mengalami masalah enjin serta tidak dapat dihidupkan.
“Sejurus kejadian, anggota mekanik diaturgerak ke lokasi dan membuat kerja pembaikan. Kenderaan tersebut siap dibaiki pada pukul 12.30 tengah hari dan meneruskan kembali perjalanan,”ujarnya.
Mengulas lanjut, kenyataan itu menambah, sebanyak 129 aset TDM terlibat dalam perarakan sempena Hari Kebangsaan kali ini dan TDM memohon maaf susulan dua insiden yang berlaku. -KOSMO ONLIN


Penduduk kampung bakar hidup-hidup tiga penculik
Oleh KOSMO!

27 Ogos 2022, 10:30 pm
BANDAR GUATEMALA – Tiga lelaki yang menculik dan membunuh seorang kanak-kanak lelaki berusia 11 tahun telah diheret keluar dari balai polis Guatemala oleh penduduk kampung sebelum dibakar hidup-hidup, lapor portal berita MailOnline semalam.
Ovidio Mendez, 24, Selvin Perez, 24, dan Samuel Godinez, 38, terbunuh pada Isnin lalu di bandar Colonango.
Suspek telah menculik Freddy Mendez pada 12 Ogos lalu dan meminta wang tebusan berjumlah AS$19,500 (RM87,116) sebagai pertukaran untuk pembebasannya, demikian menurut Polis Guatemala.
Polis percaya penculik menyasarkan budak itu kerana bapanya yang kini menetap di Amerika Syarikat sering menghantar wang ke kampung untuk simpanan bagi membina rumah baharu.
Sebagai bukti bahawa Freddy masih hidup, penculik menghantar gambar kepada keluarganya yang memaparkan salah seorang suspek memegang senapang patah dengan kanak-kanak itu berada di sisinya.
Keluarga itu meneruskan pembayaran wang tebusan tetapi mangsa tidak pernah dikembalikan.

Penduduk yang marah bertindak menangkap ketiga-tiga suspek pada Isnin lalu dan menyerahkan mereka kepada pihak berkuasa tempatan.
Kumpulan penduduk itu menyerbu balai, mengalahkan polis dan membawa salah seorang suspek secara paksa ke kawasan hutan.
Mereka memukul, menyiram petrol ke atas badan dan membakar suspek tersebut selepas dia mengesahkan bahawa mangsa mati akibat terkena tembakan di kepala dan ditanam di dalam lubang.
Dalam menuntut keadilan dengan cara mereka sendiri, penduduk kampung kembali ke balai dan mengheret keluar dua suspek lain dan mengulangi hukuman itu sekali lagi.
Mereka turut membakar rumah salah seorang suspek. Mayat mangsa ditemui pada Rabu lalu, demikian menurut media tempatan. – Agensi


Sungai Klang, Taman Sri Muda lepasi paras waspada
Oleh KOSMO!

27 Ogos 2022, 11:47 pm
PETALING JAYA – Dua sungai di Klang, Selangor direkodkan meningkat melebihi paras waspada ekoran hujan lebat berterusan sejak petang tadi.
Menerusi laman web info banjir Jabatan Pengairan dan Saliran (JPS) setakat pukul 11.15 malam, Sungai Klang di Taman Sri Muda (Klang) direkodkan bacaan 4.70 meter (m) melebihi paras waspada.
Sementara itu, Sungai Buloh di Paya Jaras (Petaling) pula merekodkan bacaan 23.73 m melebihi paras waspada berbanding normal iaitu 22 m.
Terdahulu, Jabatan Meteorologi Malaysia (MetMalaysia) mengeluarkan amaran ribut petir dan hujan lebat melibatkan beberapa kawasan hampir di semua negeri sehingga lewat malam ini. – KOSMO! ONLINE


Liga Perdana Inggeris: Man. United lakar kemenangan tipis
Oleh KOSMO!

27 Ogos 2022, 9:47 pm
LONDON – Pasukan gergasi Liga Perdana Inggeris (EPL), Manchester United meneruskan rentak kemenangan selepas melakar kemenangan 1-0 ke atas Southampton pada aksi di Stadium St. Mary sebentar tadi.
Pada perlawanan tersebut, skuad The Red Devils kendalian Erik Ten Hag mengekalkan kesebelasan yang sama seperti menewaskan Liverpool awal minggu ini dengan jentera serangan diketuai Marcus Rashford.
United dilihat memiliki banyak peluang keemasan menerusi gerakan Rashford, Bruno Fernandes, Jadon Sancho dan Anthony Elanga tetapi berjaya dipatahkan oleh penjaga gol tuan rumah, Gavin Bazunu.
Pasukan The Saints turut mendapat beberapa peluang keemasan tetapi percubaan penyerang utama, Che Adams gagal menerjah jaring dengan keputusan 0-0 tamat pada babak pertama.
Bersambung pada separuh masa kedua, United dilihat mula memperkemaskan jentera serangan dan memiliki peluang awal menerusi Scott McTominay dan Raphael Varane.
Gol yang dicari United akhirnya tiba hasil penyudah menarik yang dilakukan oleh Fernandes pada minit ke-55 selepas menerima hantaran Diego Dalot.

Tersentak dengan gol tersebut, skuad kendalian Ralph Hassentuttl terus mengasak dalam usaha memburu gol penyamaan tetapi setiap percubaan yang dilakukan tidak menemui sasaran.
Keputusan 1-0 kekal sehingga tamat perlawanan sekali gus menyaksikan United kini meraih enam mata daripada empat aksi liga musim ini. – KOSMO! ONLINE


Wanita 50-an bergaya pakai gaun mini elak diri depresi
Oleh KOSMO!

27 Ogos 2022, 9:30 pm
BEIJING – Seorang wanita pertengahan usia di Shanghai, China menjadi sensasi internet selepas  gaya pakaiannya yang unik dimuat naik di  laman sosial tempatan, Weibo, lapor laman berita Oddity Central kelmarin.
Wanita yang tidak didedahkan identiti itu digelar ‘Little Princess of Anhu Road’. Dia menarik perhatian orang ramai apabila keluar bersiar-siar dengan memakai  gaun mini Lolita yang berambu-ramba.
Di saat kebanyakan orang menggelarnya wanita tua yang gila, beberapa akhbar tempatan mendedahkan dia sebenarnya berdepan dengan masalah kesihatan yang serius.
Selepas beberapa ketika menjalani rawatan, wanita itu mula keguguran rambut dan menjadi botak selain berat badannya bertambah dengan mendadak.
Namun dia memilih untuk tidak bersedih dan menjalani kehidupan sebaik mungkin dengan merealisasikan impiannya memakai koleksi gaun mini Lolita yang tidak sempat dipakai semasa zaman remaja.
Wanita ini menempah setiap satu gaun yang dipakai dan tidak pernah mengulang pakai fesyen yang sama.

“Dia seorang wanita yang sangat berani dan yakin diri,” komen seorang pengguna media sosial.
“Jangan pedulikan pandangan orang dan jalani kehidupan anda mengikut cara sendiri,” komen seorang lagi. – Agensi


Ismail Sabri hadir mesyuarat MKT UMNO malam ini
Oleh KOSMO!

27 Ogos 2022, 10:14 pm
KUALA LUMPUR – Selepas tidak dilihat bersama pada majlis Taklimat Khas Presiden UMNO petang tadi, Perdana Menteri, Datuk Seri Ismail Sabri Yaakob hadir ke mesyuarat Majlis Kerja Tertinggi (MKT) UMNO malam ini.
Beliau tiba di pekarangan Pusat Dagangan Dunia Putra Kuala Lumpur (WTCKL) kira-kira pukul 8.40 malam tadi.
Difahamkan, beliau tidak dapat hadir pada majlis petang tadi kerana mempunyai program di Dataran Kerayong, Bera, Pahang pagi tadi.
Program berkenaan adalah pelancaran Inisiatif Digital Peruncitan (ReDI) peringkat kebangsaan dan penjenamaan semula program Jualan Murah Keluarga Malaysia (JMKM).
Mesyuarat MKT UMNO malam ini difahamkan akan membincangkan isu berkenaan pembubaran Parlimen dan hal-hal berkaitan persediaan UMNO untuk menghadapi Pilihan Raya Umum Ke-15 (PRU-15). – KOSMO! ONLINE


Kakitangan MBPJ maut motosikal terbabas
Oleh ASLIZA MUSA

27 Ogos 2022, 9:20 pm
KUALA KANGSAR – Seorang kakitangan Majlis Bandaraya Petaling Jaya (MBPJ) maut selepas motosikal ditunggangnya terbabas di Kilometer 243.7, Lebuh Raya Utara-Selatan arah utara di sini pagi tadi.
Dalam kejadian kira-kira pukul 11.30 pagi itu, Mohd. Zairol Idris, 42, meninggal dunia di tempat kejadian akibat kecederaan parah.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kemalangan berlaku apabila motosikal jenis Yamaha 135LC ditunggang mangsa hilang kawalan ketika berada di lorong kiri.
Katanya, motosikal tersebut kemudian terbabas meluru masuk ke lorong kanan sebelum merempuh besi penghadang jalan di tengah lebuh raya.
“Akibat kemalangan tersebut, mangsa mengalami kecederaan parah dan disahkan meninggal dunia di tempat kejadian.
“Mayat mangsa dihantar ke Hospital Kuala Kangsar untuk bedah siasat,” katanya ketika dihubungi di sini hari ini.

Menurut beliau, siasatan lanjut sedang dijalankan bagi mengenal pasti punca kejadian termasuk mengesan saksi bebas bagi membantu siasatan.
“Siasatan awal mendapati punca nahas disebabkan motosikal hilang kawalan dan terbabas sendiri melanggar besi penghadang jalan. Kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Wanita bijak minta tunang tandatangan kontrak, tanggung bil jika curang
Oleh KOSMO!

27 Ogos 2022, 8:30 pm
WASHINGTON – Seorang wanita di Amerika Syarikat yang baru sahaja bertunang meminta calon suaminya menandatangani sebuah kontrak untuk bersetuju menampung perbelanjaan hidupnya jika lelaki itu menjalinkan hubungan sulit, lapor akhbar New York Post semalam.
Chaylene Martinez dari Boise, Idaho memuat naik video mengenai kontrak itu di akaun TikToknya @SalamiiQueen.
“Tunang saya baru sahaja menandatangani dokumen undang-undang. Jika curang, dia perlu membayar bil saya.
“Jika dia curang, dia mengalami kesukaran. Saya sangat pintar atau gila. Saya tidak tahu,” katanya.
Lebih mengejutkan apabila netizen lebih tertarik untuk berkongsi pendapat mereka mengenai kesihatan mental wanita itu.
“Anda bijak dan berkuasa, ini menakjubkan,” kata seorang netizen.

“Ini adalah perkara paling bijak yang pernah saya dengar,” komen netizen lain. – Agensi


Gelongsor gergasi ditutup beberapa jam selepas dibuka
Oleh KOSMO!

27 Ogos 2022, 7:00 pm
WASHINGTON – Gelongsor gergasi di sebuah taman permainan bandar Detroit, negeri Michigan, ditutup pada hari sama ia dibuka selepas seorang kanak-kanak terpelanting ke udara semasa menggunakannya, lapor laman berita Wion News semalam.
Kanak-kanak yang menggunakan karung guni dilihat tercampak ke udara dan terhantuk pada gelongsor logam itu. Video kejadian tular di platform media sosial.
“Kami akan membuat pelarasan kelajuan gelongsor setelah menyaksikan kejadian hari ini (semalam).
“Mudah-mudahan selepas pelarasan kecil, kami akan kembali beroperasi dan gelongsor akan menjadi lebih perlahan untuk lebih keseronokan,” demikian kenyataan taman permainan itu di laman Facebook semalam.
Bayaran yang dikenakan kepada pengunjung adalah sebanyak AS$1 (RM4).
Pengumuman penutupan itu menarik perhatian pengguna di media sosial yang memenuhi ruangan komen.

Pihak pengurusan taman itu kemudian menjelaskan bahawa mereka telah mengubah suai gelongsor, membersihkan permukaan dan menyembur air ke atasnya dalam usaha mengawal kelajuan bagi menarik pelanggan untuk mencubanya semula. – Agensi


Ibu cemas anak terkunci hampir 10 minit dalam kereta
Oleh ROHANA MOHD. NAWI

27 Ogos 2022, 8:54 pm
KOTA BHARU – Seorang wanita berdepan detik cemas apabila anak perempuannya berusia dua tahun terkunci dalam kereta hampir 10 minit semasa dia keluar membeli barangan di sebuah kedai serbaneka di Kubang Kerian di sini hari ini.
Kejadian disedari wanita berusia dalam lingkungan 30-an itu kira-kira pukul 1.39 tengah hari selepas dia meninggalkan kunci kereta jenis Perodua Axia dipandunya di dalam kereta itu bersama anaknya.
Ketua Balai Bomba dan Penyelamat Kota Bharu, Zukeri Shafie berkata, wanita itu tidak dapat membuka pintu kereta sebelum mendapati anak perempuannya terkunci dari dalam.
Menurutnya, cemas dengan situasi itu, ibu kanak-kanak tersebut menghubungi talian kecemasan untuk meminta bantuan.
“Anggota bomba mengambil masa kira-kira tiga minit untuk membuka pintu kereta dengan menggunakan peralatan khas.
“Mangsa berjaya diselamatkan selepas terperangkap hampir 10 minit di dalam kereta itu sebelum diserahkan kepada ibunya,” katanya ketika dihubungi Kosmo! hari ini. – KOSMO! ONLINE


Lelaki siar siaran langsung kelar leher sendiri
Oleh KOSMO!

27 Ogos 2022, 9:00 pm
LONDON – Seorang lelaki di Liverpool, England dipercayai mengelar leher sendiri menerusi penstriman langsung di laman Facebook, lapor akhbar Daily Star UK semalam.
Sebuah kereta dipercayai milik mangsa di St Chad’s Drive, yang terletak di sebelah Pusat Kesihatan St Chad  telah ditunda polis.
“Kami boleh mengesahkan bahawa anggota-anggota kami  berada di St Chad’s Drive berikutan insiden petang ini di Liverpool.
“Kira-kira pukul 5 petang (waktu tempatan), anggota-anggota polis tiba di lokasi kejadian berhampiran Balai Polis Kirkby di mana seorang lelaki mengalami pendarahan serius.
“Dia dibawa ke hospital dengan kecederaan parah pada  bahagian kerongkong, namun berada dalam keadaan stabil.
“Seorang lelaki berusia 55 tahun dari Kirkby kemudiannya ditahan kerana disyaki mempengaruhi kanak-kanak bawah 14 tahun dan memiliki senjata berbahaya.

“Siasatan sedang dijalankan dengan polis akan menyoal saksi kejadian dan memeriksa rakaman sistem televisyen litar tertutup (CCTV),” demikian menurut kenyataan Polis Merseyside. – Agensi


Kadar kesuburan Korea Selatan paling corot di dunia
Oleh KOSMO!

27 Ogos 2022, 8:00 pm
SEOUL – Korea Selatan sekali lagi mencatatkan kadar kesuburan paling rendah di dunia, manakala angka tersebut terus menurun ke paras terendah baharu, lapor akhbar Saudi Gazette baru-baru ini.
Kadar  kesuburan di Korea Selatan mula menunjukkan penurunan ketara bermula dari tahun 2018 dengan purata kurang seorang anak untuk setiap wanita.
Pada Rabu lalu, laporan yang dikeluarkan oleh kerajaan menunjukkan angka itu  menurun kepada 0.81 anak untuk setiap wanita, turun tiga mata daripada tahun sebelumnya. Ia juga merupakan penurunan kali keenam berturut-turut.
Sebagai perbandingan, kadar purata kesuburan  di negara-negara ekonomi paling maju di dunia pula adalah nisbah 1.6 kanak-kanak.
Korea Selatan memerlukan sekurang-kurangnya dua anak bagi setiap pasangan dengan kadar 2.1  untuk mengekalkan saiz populasi negara itu tanpa melibatkan penghijrahan masuk.
Pertubuhan Kerjasama Ekonomi dan Pembangunan (OECD) memberitahu bahawa kadar kesuburan  global dalam tempoh enam dekad yang lalu.

Namun begitu, trend ini amat ketara di Korea Selatan, di mana saiz keluarga semakin berkurangan dalam tempoh beberapa generasi.
Pada permulaan tahun 1970-an,  wanita di negara itu mempunyai empat orang anak secara purata.
Penduduk yang semakin berkurang boleh meletakkan sesebuah negara di bawah tekanan yang besar.
Selain daripada peningkatan tekanan ke atas perbelanjaan awam untuk sistem penjagaan kesihatan dan pencen yang meningkat, kemerosotan populasi belia juga membawa kepada kekurangan tenaga kerja sekali gus memberi kesan buruk kepada ekonomi.
Pada tahun 2020, kerajaan Korea Selatan mengeluarkan amaran selepas negara itu buat kali pertama a mencatatkan lebih banyak kematian berbanding kelahiran.
Sejak beberapa tahun lalu, tekanan  ekonomi dan  kerjaya selain  kos sara hidup tinggi, kenaikan harga rumah dan kesan pandemik Covid-19 menjadi penghalang utama kepada  wanita  yang ingin memiliki anak. – Agensi


Ahmad Zahid tidak pernah minta ‘simpati’ PM gugurkan kes mahkamah
Oleh AHMAD SHAHERMAN SHAMSURI

27 Ogos 2022, 7:55 pm
KUALA LUMPUR – Presiden UMNO, Datuk Seri Ahmad Zahid Hamidi menegaskan bahawa beliau tidak pernah meminta Perdana Menteri ketika ini mahupun sebelumnya untuk mengugurkan kesnya di mahkamah.
Sebaliknya Ahmad Zahid berkata, beliau sentiasa berpegang teguh kepada keluhuran perlembagaan dan kedaulatan undang-undang yang ada ketika ini.
Malah kata beliau, bekas Perdana Menteri, Datuk Seri Najb Tun Razak juga membuat perkara sama ketika ini yang tidak meminta ‘simpati’ Perdana Menteri mengugurkan kesnya.
“Saya tidak pernah menuntut supaya kes saya digugurkan sama ada kepada Perdana Menteri Ke-8 (Tan Sri Muhyiddin Yassin) ataupun kepada Perdana Menteri sekarang orang parti kita (UMNO) untuk mengugurkan kes di mahkamah.
“Begitu juga dengan Datuk Seri Najib Tun Razak. Kami cuma mahu membersihkan nama di mahkamah,”katanya ketika berucap di Dewan Merdeka, Pusat Dagangan Dunia Putra, di sini hari ini.
Mengulas lanjut Ahmad Zahid berkata, apa yang Najib mahu adalah satu perbicaraan yang adil.

“Apa yang dipohon hanyalah penangguhan sementara bagi membolehkan pasukan peguamnya membuat persediaan rapi.Bukan pengguguran kes atau sengaja untuk melengahkan kes,”ujarnya. – KOSMO! ONLINE


PKR siaga hadapi PRU, tidak gentar gabungan baharu
Oleh MOHD YUNUS YAKKUB

27 Ogos 2022, 7:03 pm
SHAH ALAM – Parti Keadilan Rakyat (PKR) siap siaga sepenuhnya sekiranya Pilihan Raya Umum Ke-15 (PRU-15) diadakan pada Oktober ini.
Presiden Parti Keadilan Rakyat (PKR), Datuk Seri Anwar Ibrahim berkata, PKR tidak gentar dengan kemunculan gabungan baharu seperti Gerakan Tanah Air (GTA).
“Kita siap sedia kalau PRU ditetapkan bulan depan atau tahun depan. Bukan soalnya lagi.
“Lagipun, kita sudah lihat semangat rakan-rakan kita (jentera parti) untuk turun dan bekerja,” katanya pada sidang media selepas merasmikan Konvokesyen Pilihan Raya Keadilan hari ini.
Menurut beliau, Pakatan Harapan (PH) juga telah membuat keputusan memperkukuhkan dan membulatkan tekad PH sebagai satu badan parti.
Anwar menjelaskan, walaupun hari ini turut diadakan beberapa konvokesyen dan mesyuarat beberapa parti termasuk Perikatan Nasional dan UMNO tidak menjadi masalah kepada mereka.

“Ini soal mereka. Soal kita tunggu kekuatan parti. Bagi saya amat mengesankan dan positit adalah kembali semangat juang dan dokongan rakyat melihat kepincangan yang ada sekarang seperti ekonomi dan korupsi,” ujarnya.
Mengulas mengenai pendekatan baharu susulan kekalahan di Melaka dan Johor sebelum ini, Anwar menegaskan pihaknya mengakui peluang dan kelemahan dengan merangka strategi dengan suasana berbeza ketika ini.
“Kita satu pasukan akui kerana sebahagian besar terpalit dengan kekuasaan 22 bulan kuasa PH. Kita pergi bawah semua dibangkitkan sebab soal PH.
“Disebabkan itu dalam mesyuarat majlis PH lalu, keputusan kita adalah untuk bersama dalam PH, satu logo tetapi buat beberapa penyesuaian supaya tidak dibebankan rakyat dengan anggapan atau andaian bahawa kita mempunyai pendekatan yang sama,” jelasnya. -KOSMO! ONLINE


Jalan ‘muka bumi Bulan’ punca wanita bersalin dalam kereta
Oleh KOSMO!

27 Ogos 2022, 7:30 pm
BANGKOK – Seorang wanita di wilayah Surin, Thailand terpaksa bersalin di dalam kereta disebabkan keadaan jalan yang amat teruk menghalangnya untuk sampai ke hospital tepat pada waktu, lapor laman berita Thaiger semalam.
Penduduk tempatan mahu meningkatkan kesedaran tentang keadaan jalan raya yang menyedihkan di kampung Khok Phued, mukim Ban Cham.
Jalan sepanjang 2.5 kilometer (km) itu adalah satu-satunya laluan masuk ke kampung yang mempunyai lebih 125 kediaman.
Kira-kira 34 minit masa diambil untuk menyusuri trek lumpur yang licin dan berbahaya dan penuh dengan lubang. Penduduk tempatan membandingkan jalan itu dengan permukaan Bulan.
Seramai 15 penduduk dari kampung Khok Pheud berkumpul pada pukul 3 petang (waktu tempatan) semalam untuk menjelaskan nasib malang mereka kepada pemberita.
Menurut mereka, tugas membawa orang sakit ke hospital dengan selamat adalah mustahil. Pelajar sekolah terpaksa berhadapan dengan jalan raya yang berbahaya pada setiap hari.

Jalan itu dikatakan berusia sudah lebih 100 tahun, namun agensi berkaitan tidak pernah melakukan apa-apa untuk membantu walaupun ia  terletak hanya 5 km dari Pejabat Pentadbiran Daerah Ban Cham.
Penduduk kampung berharap dengan menyampaikan mesej itu, pentadbiran tempatan akan membaiki jalan untuk menjadikan kehidupan mereka lebih mudah dan selamat.
Beberapa minggu lalu, seorang lelaki dari wilayah Nakhon Ratchasima memancing di sebatang jalan untuk menyatakan bahawa jalan berlubang di kampungnya itu tidak masuk akal dan sangat memerlukan pembaikan. – Agensi


Lelaki tidak kencing tiga bulan selepas jatuh atas pagar
Oleh KOSMO!

27 Ogos 2022, 6:30 pm
WELLINGTON – Seorang lelaki New Zealand tidak dapat membuang air kecil selama tiga bulan akibat terjatuh dari ketinggian hampir 3 meter ke atas tiang pagar, lapor portal berita MailOnline semalam.
Lelaki berusia 49 tahun itu mula mengeluarkan darah pada hujung zakarnya selepas terjatuh dengan tiang itu terkena kemaluannya.
Penduduk Auckland itu menderita dan sukar membuang air kecil. Dia pergi ke Hospital Auckland City di mana doktor mendapati uretra iaitu saluran kencingnya rosak.
Imbasan menunjukkan terdapat lubang pada saluran itu dan menyebabkan darah dari saluran berdekatan masuk ke dalam uretranya.
Sebelum uretranya sembuh, mereka memasang tiub padanya selama tiga bulan untuk membolehkan dia membuang air kecil ke dalam beg di luar badan.
Setelah pesakit itu pulih sepenuhnya, doktor mengeluarkan tiub tersebut untuk membiarkan dia kencing secara normal.

Kecederan pesakit itu diterbitkan dalam jurnal perubatan Urology Case Reports. – Agensi


Shuib penyampai baharu Suria FM
Oleh SAIRUL ZAMRI MISRANI

27 Ogos 2022, 6:37 pm
PUTRAJAYA – Teka-teki mengenai penyampai baharu segmen pagi di Suria FM yang menggantikan Fizi Ali terjawab apabila pelawak dan usahawan terkenal, Shuib Sepahtu diumumkan sebagai ahli keluarga terbaharu stesen radio tersebut bermula Isnin depan bergandingan bersama Suraya Borhan dan Ajak.
Pengumuman tersebut dibuat secara terbuka oleh Pengurus Besar Suria FM yang juga penyampai Suria Cinta iaitu DJ Lin sebelum tamat siri Jelajah 90 Suria Memang Cantik Kak Ell bertempat di IOI City Mall di sini sebentar tadi.
“Kita harap dengan pelantikan Shuib akan memberikan impak lebih baik kepada pasukan Suria sekali gus dapat menarik lebih ramai pendengar baharu.
“Kita juga berterima kasih kepada Shuib kerana sudi menyertai kami sebagai penyampai Suria Pagi yang dikenali sebagai Morning Morning Suria,” katanya.
Jelajah Suria 90 Memang Cantik Kak Ell memasuki siri terakhir hari ini selepas menjelajahi beberapa negeri seperti Kuantan, Pahang, Alor Setar, Kedah dan Johor Bahru, Johor bermula awal bulan ini.
Hampir 12,000 pengunjung hadir menyaksikan persembahan gandingan artis 1990-an terkenal seperti Amir UK’s, Mus dan barisan artis popular seperti Dayang Nurfaizah serta Ziana Zain.

Tidak ketinggalan, persembahan turut diserikan dengan barisan artis muda seperti Haqiem Rusly, Wany Hasrita, Imsomniacks, Floor 88, Iman Troye, Amir Masdi, Nuha Bahrin dan Naufal Azrin.
Shuib bakal bergandingan bersama Ajak dan Suraya menerusi segmen Morning Morning Suria bermula Isnin ini.
Terdahulu, selepas enam tahun menabur bakti bersama Suria FM, Fizi yang juga bekas suami kepada pelakon Shakilla Khoriri membuat keputusan untuk meninggalkan stesen radio tersebut sekitar Julai lalu.
Fizi berkata, dia mengambil masa yang lama untuk membuat keputusan dan memilih untuk tidak menyambung perkhidmatannya dengan Suria FM.
Teka-teki bahawa dirinya bakal menyertai Hot FM akhirnya terjawab apabila disahkan menjadi ahli keluarga baharu stesen radio tersebut bermula awal Ogos lalu bergandingan bersama pelawak Fad Bocey menerusi segmen Sembang Squad. – KOSMO! ONLINE


Wanita [email protected] fokus aktiviti jana pendapatan kaum wanita
Oleh MOHD RIDZAUDDIN ROSLAN

27 Ogos 2022, 5:33 pm
SEPANG- Karnival Kerjaya Dan Keusahawanan Wanita Bangkit anjuran Kementerian Pembangunan Wanita Keluarga dan Masyarakat (KPWKM) terus memberi fokus kepada aktiviti penjanaan pendapatan kaum wanita dengan menghubungkan mereka kepada platform yang menawarkan peluang pekerjaan, perniagaan dan keusahawanan.
Menterinya, Datuk Seri Rina Mohd. Harun berkata, menerusi platform itu, kaum wanita dapat memperkasa ekonomi diri dan keluarga menerusi peluang-peluang kerjaya, perkongsian ilmu pengetahuan, pengurusan kewangan, kemahiran serta kepimpinan kendiri bagi meningkatkan kapasiti dan keupayaan mereka.
“Realiti hari ini menunjukkan ketidakupayaan menguruskan ekonomi menjadi salah satu faktor kegagalan dan keruntuhan institusi rumah tangga. Ia juga menyumbang kepada pelbagai masalah seperti pengabaian tanggungjawab berkaitan nafkah, pendidikan anak-anak serta hutang yang tinggi.
“Justeru, menerusi inisiatif itu yang dianjurkan di beberapa negeri seluruh Malaysia, ia memberi peluang kepada wanita untuk berdikari daripada segi pendapatan sekali gus menyumbang kepada ekonomi keluarga,” katanya ketika merasmikan Program Karnival Kerjaya dan Keusahawanan Wanita Bangkit @KPWKM di Dewan Serbaguna Bandar Baru Salak Tinggi di sini hari ini.
Katanya, inisiatif itu juga terbahagi kepada dua kaedah iaitu menerusi sektor formal dan tidak formal di mana melalui sektor formal pelbagai pameran kerjaya diadakan dengan kerjasama Pertubuhan Keselamatan Sosial (PERKESO), TalentCorp Malaysia dan organisasi penempatan pekerjaan lain.
“Menerusi sektor tidak formal pula,peserta dihubungkan kepada pelbagai peluang perniagaan dan keusahawanan daripada kerajaan seperti Mamacare, program selepas bersalin oleh Lembaga Penduduk dan Pembangunan Keluarga Negara Malaysia selain sektor swasta seperti Maxis untuk penganjuran e-Kelas Usahawan.

“Selain itu, bantuan geran MyKasih Kapital sebanyak RM500 juga disediakan untuk memulakan perniagaan dengan modal kecil dalam bidang e-dagang dan perniagaan kecil-kecilan yang bukan di bawah skim di Kementerian Keusahawan,” jelasnya.
Selain itu, katanya, Wanita [email protected] telah berjaya menghubungkan dan memberi peluang pekerjaan kepada 47,000 wanita dalam kedua-dua sektor serta menyediakan pengetahuan berterusan khususnya dalam pengurusan kewangan.
Pada karnival itu juga, lebih 30 majikan daripada pelbagai sektor turut dibawa dengan kerjasama pihak PERKESO.
Sebanyak 1,000 jawatan kosong di peringkat eksekutif selain 14,000 jawatan kosong bukan eksekutif turut ditawarkan kepada kaum wanita yang hadir dalam usaha meningkatkan taraf sosio ekonomi mereka. -KOSMO! ONLINE


Danny Mikhail raih tempat ke-10
Oleh TENGKU DANISH BAHRI TENGKU YUSOFF

27 Ogos 2022, 6:11 pm
KUALA NERUS – Pelumba pasukan Tobaki Pink Racing, Danny Mikhail Khairul Fauzi berjaya menduduki tempat ke-10 dalam Kejuaraan Cub Prix Malaysia di Litar Permotoran Terengganu di sini hari ini.
Danny yang beraksi dalam kategori Wira KBS menamatkan perlumbaan 12 pusingan itu dengan catatan masa 10 minit 53.106 saat untuk mengutip enam lagi mata berharga musim ini.
Nasib berbeza pula dialami wakil tunggal pasukan Tobaki Pink Racing dalam kategori CP125 apabila pelumba sandaran, Harith Farhan Baharin gagal menamatkan perlumbaan.
Bermula di petak ke-11, Harith ketinggalan di kedudukan ke-15 sebelum kembali memecut di tempat kesembilan namun masalah jentera memaksa dia menarik diri ketika saingan berbaki empat pusingan.
Prinsipal pasukan Tobaki Pink Racing, Nur Atikah Azwar, mengakui nasib tidak menyebelahi mereka dalam kategori CP125 gara-gara isu teknikal sekaligus mengecewakan Harith di laman sendiri.
“Menuju hujung saingan, peluang Harith untuk berada dalam kelompok lima terbaik nampak cerah malangnya masalah jentera yang dialami sejak semalam berulang dan gagal diatasi.

“Pencapaian Danny dalam kategori Wira KBS mengubati kedukaan kami dan isu teknikal melibatkan jentera akan dibaiki untuk saingan di Tangkak, Johor bulan depan,” katanya. – KOSMO! ONLINE


Tun Mahathir nafi terlibat keputusan mahkamah Najib
Oleh KOSMO!

27 Ogos 2022, 6:04 pm
KUALA LUMPUR – Bekas Pengerusi Pakatan Harapan (PH), Tun Dr. Mahathir Mohamad menafikan dakwaan dirinya terlibat dalam keputusan mahkamah membabitkan Datuk Seri Najib Tun Razak.
Mahathir yang kini Pengerusi Parti Pejuang Tanah Air (Pejuang) berkata, beliau tidak mempunyai sebarang pengaruh berkenaan keputusan mahkamah terhadap Ahli Parlimen Pekan itu.
“Benar saya yang melantik (Tun Tengku Maimun Tuan Mat). Ketika itu, saya Perdana Menteri dan saya tidak mempunyai pilihan kerana nama (Tengku Maimun) dikemukakan dan saya hanya meluluskan (pelantikan).
“Untuk mengatakan saya mempengaruhi (keputusan) mahkamah, terdapat tiga mahkamah. Mahkamah Tinggi, Mahkamah Rayuan dan Mahkamah Persekutuan yang diwakili sembilan hakim, malah semuanya mempunyai pendapat yang sama,” katanya pada sidang media di sini hari ini.
Mahathir berkata, kes Najib telah mengambil masa selama empat tahun yang mana ia tidak pernah berlaku dalam Malaysia.
“Dahulu, kes Anwar (Datuk Seri Anwar Ibrahim) hanya ambil masa sembilan bulan sahaja,” ujarnya.

Jelasnya, Najib telah diberikan ruang dan peluang secukupnya bagi membela diri dalam kes tersebut.
“Jika kita lihat apa yang dilakukan, dia hanya menarik balik ini dan itu. Dia kata tidak adil (keputusan yang dijatuhkan terhadapnya), apa yang tidak adil? Jika betul dia perlu buktikan dalam keterangannya.
“Mahkamah ada bukti buku cek, dokumen bertulis dan semuanya ada di mahkamah. Dia perlu sertakan bukti kukuh untuk menafikan bahawa dokumen yang ada itu salah,” ujarnya.
Terdahulu, Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dikenakan ke atas Najib kerana menyeleweng dana SRC International Sdn. Bhd. berjumlah RM42 juta.
Panel lima hakim dipengerusikan Ketua Hakim Negara, Tengku Maimun Tuan Mat menolak rayuan bekas perdana menteri itu untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020. – KOSMO! ONLINE


Laungan ‘bubar’ gamatkan Dewan Merdeka
Oleh AHMAD SHAHERMAN SHAMSURI

27 Ogos 2022, 5:52 pm
KUALA LUMPUR – Luangan ‘bubar’ menggamat suasana di Dewan Merdeka selepas Presiden UMNO, Datuk Seri Dr Ahmad Zahid Hamidi sekali lagi menegaskan bahawa Pilihan Raya Umum Ke-15 (PRU-15) perlu diadakan segera.
Laungan daripada lebih 3,000 perwakilan UMNO yang hadir pada Taklimat Khas Presiden UMNO itu turut disambut oleh hadirin yang berada di luar dewan berkenaan.
Zahid ketika berucap berkata, Perdana Menteri perlu membubarkan segera Parlimen kerana semua pihak termasuk Majlis Kerja Tertinggi (MKT) telah sebulat suara bersetuju untuk pembubaran itu.
“Desakan ini bukan datang dari saya, bukan dari Tok Mat (Datuk Seri Mohamad Hasan) atau pemimpin lain, tetapi ia adalah keputusan sebulat suara dari semua peringkat.
“Keputusan sebulat suara sudah dicapai, jadi apa yang kita nak tunggu lagi?,” katanya semasa berucap di Dewan Merdeka, Pusat Dagangan Dunia Kuala Lumpur (WTCKL) di sini hari ini.-KOSMO ONLINE


Remaja larikan bayi perempuan tiada masalah mental – Polis
Oleh SITI NUR MAS ERAH AMRAN

27 Ogos 2022, 5:40 pm
SEBERANG PERAI – Suspek remaja perempuan yang bertindak melarikan seorang bayi berusia sembilan bulan Selasa lalu disahkan normal dan tidak mempunyai masalah kesihatan mental.
Ketua Polis Negeri, Datuk Mohd Shuhaily Mohd Zain berkata, suspek yang berusia 14 tahun itu juga tidak mempunyai sebarang motif lain kecuali hanya mahu menjaga bayi perempuan tersebut seperti anaknya sendiri.
“Hasil soal siasat mendapati, suspek tidak sakit sebaliknya datang daripada keluarga yang berpecah-belah dan tidak membesar seperti remaja lain.
“Kita dapati suspek tiada elemen mahu jual bayi atau yang sepertinya,” katanya kepada pemberita selepas mengadakan lawatan ke rumah keluarga bayi terbabit di Taman Pauh, Bukit Mertajam di sini hari ini.
Mengulas lanjut, Mohd Shuhaily berkata, suspek utama dan teman lelakinya yang berusia 18 tahun disambung reman selama empat hari mula hari ini sehingga 30 Ogos ini mengikut Seksyen 363 Kanun Keseksaan kerana menculik.
“Kedua-duanya akan didakwa di mahkamah manakala tiga lagi individu akan menjadi saksi pendakwaan kes.

“Siasatan kita banyak dibantu dengan maklumat awal daripada penduduk setempat sekali gus mempercepatkan operasi menyelamatkan mangsa,” katanya.
Terdahulu, Kosmo! melaporkan seorang remaja ditahan selepas melarikan bayi perempuan dari rumah pengasuhnya di sebuah pangsapuri di Permatang Pauh, Seberang Perai Tengah pada pukul 5.30 petang, Selasa lalu.
Mangsa kemudian berjaya diselamatkan sepasukan pegawai dan anggota Jabatan Siasatan Jenayah (JSJ) Kontinjen Pulau Pinang dan Ibu Pejabat Polis Daerah Seberang Perai Tengah. – KOSMO! ONLINE


Polis ugut berkas pengawal ‘clamp’ motosikal
Oleh KOSMO!

27 Ogos 2022, 5:30 pm
BANGKOK – Seorang anggota polis Thailand mengancam untuk menangkap pengawal keselamatan selepas tayar motosikalnya dikapit dalam insiden di sebuah kondominium di Bangkok, lapor laman berita Thaiger.
Polis itu juga enggan membayar denda parkir yang dikenakan ke atasnya.
Laman Facebook @Red Skull berkongsi klip video memaparkan seorang anggota polis bertengkar dengan pengawal keselamatan tersebut  di sebuah kondominium di daerah Bang Sue.
Dalam kejadian pada Rabu lalu, lelaki berbaju merah yang dikatakan anggota polis berkenaan menjerit ke arah dua pengawal keselamatan.
“Siapa memasang pengapit tayar padanya? Adakah anda tidak melihat logo polis? Berani kalian buat macam tu? Siapa yang akan bertanggungjawab jika saya tidak dapat berkhidmat dengan permotoran diraja tepat pada masanya?
“Saya telah tinggal di kondominium ini selama bertahun-tahun dan bercakap dengan ahli undang-undang tentang tempat letak kereta sejak saya berpindah. Anda tidak cukup mengenali saya.

“Jumpa di mahkamah, ok? Saya akan kemukakan aduan terhadap kalian!” katanya.
Seorang pengawal keselamatan mengaku dia mengunci motosikal itu, manakala seorang lagi berkata dia terpaksa melakukannya kerana itu adalah tugas mereka.
“Awak memang bodoh! Apabila saya menjadi inspektor polis di balai polis di kawasan ini, saya akan menangkap kamu,” katanya lagi.
Pengguna akaun itu menjelaskan di ruangan komen bahawa seorang anggota polis di daerah itu tiba di lokasi kejadian dan memberitahu pengawal keselamatan tersebut untuk menanggalkan pengapit tayar.
Dia juga memberitahu pengawal keselamatan untuk mengetepikan denda 1,500 baht (RM185) dan mengarahkan mereka membenarkan semua polis meletak kenderaan di kondominium tersebut secara percuma pada masa akan datang.
Ramai netizen Thailand mengecam tindakan anggota polis itu. Polis Diraja Thailand atau balai polis tempat pegawai itu bertugas tidak memberikan sebarang maklumat terkini dan identitinya tidak didedahkan. – Agensi


Yana baca ‘warkah’ Najib dari Penjara Kajang, suasana Dewan Merdeka hiba
Oleh AHMAD SHAHERMAN SHAMSURI

27 Ogos 2022, 5:10 pm
KUALA LUMPUR – Suasana hiba menyelubungi Dewan Merdeka di Pusat Dagangan Dunia Kuala Lumpur (WTCKL) apabila anak kepada bekas Perdana Menteri, Datuk Seri Najib Tun Razak, Nooryana Najwa Najib membawa sepucuk surat daripada Penjara Kajang.
Menurut Noorayana, surat tersebut ditulis sendiri bapanya yang ketika ini sedang menghuni Penjara Kajang.
Dalam surat itu, Noorayana memberitahu bahawa warkah itu khusus kepada pemimpin dan ahli UMNO yang datang pada Taklimas Khas Presiden UMNO petang ini.
Katanya, dalam warkah terbabit turut menceritakan keadaan bapanya di Penjara Kajang dan luahan Najib selepas Barisan Nasional (BN) tewas pada Pilihan Raya Umum Ke-14 (PRU-14).
“Apabila BN kalah pada PRU-14, saya beriltizam untuk terus berjuang meskipun ada pihak yang mengatakan bahawa BN seperti sebuah kapal yang karam.
“Lantas itu, saya bekerja bersungguh-sungguh untuk menjenamakan semula UMNO sebagai sebuah parti yang kuat walaupun ketika itu terdapat pelbagai halangan,” tulis Najib dalam surat tersebut.

Terdahulu, Nooryana turut membawa sehelai tali leher yang dipercayai selalu dipakai bapanya sewaktu menjadi Perdana Menteri sebelum ini.-KOSMO! ONLINE


Wanita tiga hari terkunci dalam tandas di rumah sendiri
Oleh KOSMO!

27 Ogos 2022, 6:00 pm
BANGKOK – Seorang wanita  menarik nafas lega apabila dia  diselamatkan selepas  tiga hari terperangkap di dalam tandas di rumah sendiri, lapor laman berita Coconut News  hari ini.
Insiden berlaku di Phra Khanong apabila mangsa gagal keluar dari tandas  kerana tombol pintu rosak.
Sepanjang tiga hari ‘terpenjara’, wanita itu memberitahu,  dia mungkin akan mati sekiranya kakaknya tidak membuat laporan orang hilang di balai polis.
“Ia satu pengalaman yang mengerikan, saya terpaksa minum air mangkuk tandas untuk kekal hidrasi.
“Jika air itu habis, mungkin saya akan mati,” kata wanita itu.
Kakak wanita itu menghubungi polis malam Khamis lalu selepas tidak mendengar khabar daripada adiknya  sejak Isnin lepas.

Kakaknya membawa pihak berkuasa ke rumah mangsa dan membongkar situasi sebenar.
Meskipun wanita itu kelihatan dalam keadaan sihat, polis  menasihatkan keluarganya untuk membawa mangsa ke hospital untuk pemeriksaan lanjut. – Agensi


PH selesai pembahagian kerusi PRU-15 dalam tempoh sebulan
Oleh MOHD YUNUS YAKKUB

27 Ogos 2022, 6:17 pm
SHAH ALAM – Parti Keadilan Rakyat (PKR) akan menyelesaikan pembahagian kerusi bersama Pakatan Harapan (PH) dalam tempoh sebulan bermula hari ini.
Timbalan Presiden PKR, Mohd. Rafizi Ramli berkata, sekurang-kurangnya senarai pendek pertama calon-calon untuk Pilihan Raya Umum (PRU) juga dijangka dikeluarkan dalam tempoh sama.
Beliau yang juga Pengarah Pilihan Raya PKR turut memaklumkan bagi tempoh tersebut juga akan diselesaikan gerak kerja di negeri dan cabang.
“Apabila balik ke kawasan masing-masing dengan satu tanggungjawab bahawa saudara saudari adalah pemimpin yang sama penting dengan (Datuk Seri) Anwar dan saya serta kepimipinan tinggi.
“Kalau lemah, goyah, tidak boleh memecut dalam tempoh pendek yang ada, kita gagal tanggungjawab kepada generasi akan datang.
“Saya harap dengan kesedaran dan keinsafan, dalam masa seminggu kita akan bagi arahan seterusnya di peringkat negeri,” katanya ketika berucap pada Konvokesyen Pilihan Raya Keadilan 2022, hari ini.

Beliau turut memberikan peringatan semua calon memasuki PRU Ke-15 adalah dengan dengan matlamat dan niat yang betul.
Tegas Rafizi, pengajaran telah membuktikan sejak 2018 apabila kerajaan demi kerajaan jatuh dengan mementingkan kuasa seterusnya mencatatkan sejarah sebagai pimpinan-pimpinan negara yang singkat.
“Kita masuk PRU, saya ingatkan niat dan matlamat kena betul. Bukan sebab jawatan dan habuan sebaliknya tanggungjawab dan amanah kerana kita sedar kerosakan yang berlaku dalam kalangan kita,” jelasnya. -KOSMO! ONLINE